

**Anul 2022 – numărul 46**

**14 noiembrie – 18 noiembrie**

******

***Din conținutul acestui număr*:**

[Repere din agenda publică a conducerii Instituţiei Prefectului - Judeţul Hunedoara în perioada 14 noiembrie – 18 noiembrie 3](#_Toc119916266)

[Selecție de Acte normative apărute în Monitorul Oficial al României în perioada 14 noiembrie – 18 noiembrie, 2022 4](#_Toc119916267)

[Comunicate de presă ale Guvernului României 7](#_Toc119916268)

[Dezbatere regională privind implementarea Strategiei naționale și planului de acțiune pentru dezvoltare durabilă, organizată la Craiova 7](#_Toc119916269)

[Rectificarea bugetară, analizată la nivelul Guvernului 8](#_Toc119916270)

[Participarea premierului Nicolae-Ionel Ciucă la reuniunea Consiliului Național Tripartit pentru Dialog Social 8](#_Toc119916271)

[Informaţie Europeană 9](#_Toc119916272)

[NOUTĂȚI – Informații UTILE 9](#_Toc119916273)

[Schema de ajutor de minimis pentru sectorul cultural independent, publicată în Monitorul Oficial 9](#_Toc119916274)

[Au început înscrierile pentru Târgul Întreprinderilor Mici și Mijlocii 2022! 10](#_Toc119916275)

[POCU: Se solicită clarificări pe apelul pentru îmbunătățirea nivelului de competențe profesionale și creșterea gradului de ocupare a șomerilor și persoanelor inactive 11](#_Toc119916276)

[POIM: A fost publicat Ghidul Solicitantului privind producerea energiei din surse regenerabile în vederea comercializării, la nivelul autorităților publice locale 12](#_Toc119916277)

[A fost semnat Acordul de asistență pentru implementarea proiectelor finanțate prin intermediul fondurilor europene dintre Guvernul României și BERD 13](#_Toc119916278)

[Sprijin pentru UAT-urile la nivelul cărora sunt funcționale sisteme de alimentare centralizată cu energie termică pe bază de cărbune, păcură sau biomasă 14](#_Toc119916279)

[PNRR 14](#_Toc119916280)

[**Perioada de depunere pe apelul PNRR dedicat accesului la cultură în zonele defavorizate va fi anunțată săptămâna viitoare** 14](#_Toc119916281)

[PNRR: Noi contracte semnate prin Fondul local 15](#_Toc119916282)

[O nouă actualizare a calendarului estimativ privind lansările de apeluri pe PNRR 16](#_Toc119916283)

[Ministerul Cercetării, Inovării și Digitalizării a prelungit perioada de depunere a proiectelor pentru Investiția 8 – PNRR 16](#_Toc119916284)

[PNRR: A fost lansat apelul de proiecte competitive „Program-pilot pentru dezvoltarea consorțiilor regionale pentru învățământ dual” 17](#_Toc119916285)

[PNRR: Pe 5 decembrie se lansează apelul de proiecte pentru traseele cicloturistice 18](#_Toc119916286)

[APELURI – Finanțări 18](#_Toc119916287)

[EIT a lansat un apel privind consolidarea capacității de inovare pentru învățământul superior 18](#_Toc119916288)

[S-a lansat cel de-al treilea apel de proiecte în cadrul Fondului pentru Inovare! 19](#_Toc119916289)

[Înscrieri deschise pentru Premiile Europene pentru Patrimoniu / Premiile Europa Nostra 2023! 20](#_Toc119916290)

[S-a lansat apelul privind circulația operelor literare europene 2023 20](#_Toc119916291)

[Apel de proiecte dedicat „înverzirii” antreprenorilor și IMM-urilor din economia socială 21](#_Toc119916292)

[Granturi de până la 500.000 euro pentru sprijinirea producției românești 22](#_Toc119916293)

[Consultare Publică 23](#_Toc119916294)

[PNRR: Ghid de finanțare pentru Componenta 12: Sănătate, Investiția specifică I1.2. Unități medicale mobile (caravane), în consultare publică 23](#_Toc119916295)

[Proiect OUG privind dezvoltarea sistemului informatic MySMIS2021/SMIS2021+ și a aplicațiilor informatice MySMIS2021 și SMIS2021, în consultare publică 24](#_Toc119916296)

[Din actualitatea europeană 25](#_Toc119916297)

[Declarație comună - 1 miliard de euro mobilizat pentru culoarele de solidaritate în vederea sporirii securității alimentare la nivel mondial și a asigurării unor resurse vitale pentru economia Ucrainei 25](#_Toc119916298)

[Previziunile economice de toamnă ale Comisiei Europene pentru România: 1,8% creștere economică în 2023 și 2,2% în 2024 26](#_Toc119916299)

[Comisia salută acordul privind bugetul anual al UE pentru 2023 29](#_Toc119916300)

[Consolidarea spațiului Schengen: Bulgaria, România și Croația sunt pregătite să participe pe deplin la spațiul Schengen 31](#_Toc119916301)

[Regulamentul privind serviciile digitale: au intrat în vigoare normele de referință ale UE privind platformele online 33](#_Toc119916302)

[Date privind rezistența la antimicrobiene (RAM): utilizarea antibioticelor în UE scade, dar mai sunt multe de făcut 35](#_Toc119916303)

[Pilonul european al drepturilor sociale după cinci ani: principii transpuse în acțiuni concrete pentru o Europă socială puternică 37](#_Toc119916304)

[Comisia propune măsuri pentru a valorifica pe deplin potențialul algelor în Europa pentru o alimentație mai sănătoasă, reducerea emisiilor de CO2 și combaterea poluării apei 39](#_Toc119916305)

[Fondul Consiliului European pentru Inovare: primele investiții de capital în valoare totală de 190 de milioane EUR în cadrul programului Orizont Europa 41](#_Toc119916306)

[Uniunea europeană a sănătății: HERA asigură până la 2 milioane de doze de vaccin împotriva variolei maimuței 42](#_Toc119916307)

[Politica de coeziune a UE: Comisia anunță câștigătorii premiilor REGIOSTARS din 2022 43](#_Toc119916308)

[O nouă strategie pentru a ajuta industria europeană să fie lider în ceea ce privește transformarea ecologică și digitală 44](#_Toc119916309)

[UCRAINA 44](#_Toc119916310)

[Ajutoare de stat: Comisia aprobă o schemă de ajutoare în valoare de 500 de milioane EUR notificată de România pentru sprijinirea întreprinderilor în contextul războiului purtat de Rusia împotriva Ucrainei 44](#_Toc119916311)

Repere din agenda publică a conducerii Instituţiei Prefectului - Judeţul Hunedoara   
în perioada 14 noiembrie – 18 noiembrie

Facem cunoscute publicului următoarele acțiuni din agenda publică a domnului Călin Petru MARIAN, prefectul județului Hunedoara și a subprefecților SZÉLL Lőrincz și Gheorghe-Bogdan URDEA:

| *Eveniment* | ***Data*** |
| --- | --- |
| *Întâlnire operativă cu șefii și coordonatorii structurilor de specialitate din Instituția Prefectului - județul Hunedoara* | ***14 noiembrie*** |
| *Întâlnire de lucru cu personalul de la SPCRPCIV Hunedoara.* | ***15 noiembrie*** |
| *Întâlnire de lucru cu personalul de la SPCP Hunedoara.* | ***15 noiembrie*** |
| *Participare la ședința de lucru a Comitetului interministerial al cărbunelui pentru coordonarea implementării procesului de decarbonizare.* | ***15 noiembrie*** |
| *Participare la emisiunea„ Punctul pe I”, transmisă de postul de televiziune Mondo TV.* | ***16 noiembrie*** |
| *Vizită la Episcopia Devei și Hunedoarei* | ***16 noiembrie*** |
| *Întânire de lucru cu personalul de la SPCRPCIV Hunedoara* | ***16 noiembrie*** |
| *Întâlnire cu "Asociația Alert în Deva" și Asociația "Hunedoara aleargă".* | ***16 noiembrie*** |
| *Întâlnire de lucru cu reprezentanții IPJ Hunedoara, ISU Hunedoara, IJJ Hunedoara, DSP Hunedoara, SJPI Hunedoara.* | ***16 noiembrie*** |
| *Participare la emisiunea „Ora exactă”, transmisă de postul de televiziune Antena 3 Deva.* | ***17 noiembrie*** |
| *Participare la ședința Comitetului Județean pentru Situații de Urgență (C.J.S.U.) pentru a aproba măsurile privind gestionarea situațiilor de urgență specifice sezonului de iarnă.* | ***17 noiembrie*** |
| *Întâlnire de lucru cu directorul ABA Crișuri* | ***17 noiembrie*** |
| *Participare la evenimentul de lansare a Programului Operațional Regional Vest 2021 – 2027 la Timișoara* | ***18 noiembrie*** |
| *Participare la Balul Liceelor 2022.* | ***19 noiembrie*** |

Cancelaria Prefectului

🏵🏵🏵

http://www.expert-monitor.ro/LexMonitor/interfete/img/expertmonitor.jpg

Selecție de Acte normative apărute în Monitorul Oficial al României   
în perioada 14 noiembrie – 18 noiembrie, 2022

**M. Of. nr. 1094 /14 noiembrie 2022**

* **1373** – **Guvernul României -** Hotărâre pentru modificarea și completarea Hotărârii Guvernului nr. 332/2014 privind instituirea unei scheme de ajutor de stat pentru sprijinirea investițiilor care promovează dezvoltarea regională prin crearea de locuri de muncă.
* **1905** – **Ministerul Mediului, Apelor și Pădurilor -** Ordin pentru modificarea anexei la Ordinul ministrului muncii, familiei, protecției sociale și persoanelor vârstnice nr. 2.034/2016 privind aprobarea Procedurii de organizare, actualizare și utilizare a Registrului unic de evidență a întreprinderilor sociale.
* **2847** – **Ministerul Mediului, Apelor și Pădurilor -** Ordin privind aprobarea Instrucțiunilor pentru evaluarea efectivelor unor specii de faună cinegetică admise la vânătoare și pentru reglementarea modului de stabilire a cotelor de recoltă pentru acestea.

**M. Of. nr. 1097 /15 noiembrie 2022**

* **2113 / 2813** – **Ministerul Transporturilor și Infrastructurii / Ministerul Dezvoltării, Lucrărilor Publice și Administrației -** Ordin pentru modificarea alin. (4) al art. 22 din reglementarea tehnică „Normativ privind prevenirea și combaterea înzăpezirii drumurilor publice“, indicativ AND 525-2013, aprobată prin Ordinul ministrului delegat pentru proiecte de infrastructură de interes național și investiții străine și al viceprim-ministrului, ministrul dezvoltării regionale și administrației publice, nr. 289/2.170/2013.

**M. Of. nr. 1098 /15 noiembrie 2022**

* **2818** – **Ministerul Dezvoltării, Lucrărilor Publice și Administrației -** Ordin pentru aprobarea reglementării tehnice „Ghid privind implementarea măsurilor de creștere a performanței energetice aplicabile clădirilor noi, în etapele de proiectare, execuție și recepție, exploatare și urmărire a comportării în timp pentru îndeplinirea cerințelor nZEB, Indicativ RTC 4 - 2022“ .
* **4010** – **Ministerul Finanțelor -** Ordin pentru aprobarea modificării Statutului CEC BANK - S.A., aprobat prin Ordinul ministrului economiei și finanțelor nr. 425/2008.

**M. Of. nr. 1099 /15 noiembrie 2022**

* **161** – **Ministerul Afacerilor Interne -** Ordin pentru organizarea și funcționarea bazei naționale de date privind operatorii economici care efectuează operațiuni cu precursori de explozivi restricționați, a bazei naționale de date referitoare la tranzacții suspecte, dispariții și furturi semnificative de precursori de explozivi, precum și a Registrului național electronic privind operațiunile cu precursori de explozivi restricționați.
* **2819** – **Ministerul Dezvoltării, Lucrărilor Publice și Administrației -** Ordin pentru aprobarea reglementării tehnice „Ghid privind implementarea măsurilor de creștere a performanței energetice aplicabile clădirilor existente, în etapele de proiectare, execuție și recepție, exploatare și urmărire a comportării în timp pentru îndeplinirea cerințelor nZEB, Indicativ RTC 3 - 2022“.

**M. Of. nr. 1103 /16 noiembrie 2022**

* **6174** – **Ministerul Educației -** Ordin privind aprobarea programei școlare din categoria curriculum la decizia școlii, nivel liceal, elaborată în cadrul proiectului sistemic Profesionalizarea carierei didactice - PROF - POCU/904/6/25/Operațiune compozită OS 6.5, 6.6, cod SMIS 146587, al cărui beneficiar este Ministerul Educației .

**M. Of. nr. 1104 /16 noiembrie 2022**

* **304** – **Parlamentul României -** Lege privind organizarea judiciară.

**M. Of. nr. 1105 /16 noiembrie 2022**

* **305** – **Parlamentul României -** Lege privind Consiliul Superior al Magistraturii.

**M. Of. nr. 1106 /16 noiembrie 2022**

* **154** – **Guvernul României -** Ordonanță de urgență privind instituirea unei scheme de ajutor de stat pentru sprijinirea operatorilor din industria de fabricare a produselor de morărit, a uleiurilor și grăsimilor, a produselor lactate și a preparatelor pentru hrana animalelor de fermă.
* **1383** – **Guvernul României -** Hotărâre pentru modificarea Hotărârii Guvernului nr. 1.007/2022 privind stabilirea bugetului pentru implementarea Programului pentru școli al României în perioada 2017-2023 pentru anul școlar 2022-2023, precum și pentru modificarea și completarea Hotărârii Guvernului nr. 640/2017 pentru aprobarea Programului pentru școli al României în perioada 2017-2023 și pentru stabilirea bugetului pentru implementarea acestuia în anul școlar 2017-2018, precum și pentru modificarea Hotărârii Guvernului nr. 640/2017 pentru aprobarea Programului pentru școli al României în perioada 2017-2023 și pentru stabilirea bugetului pentru implementarea acestuia în anul școlar 2017-2018.

**M. Of. nr. 1107 /17 noiembrie 2022**

* **301** – **Parlamentul României -** Lege pentru aprobarea Ordonanței de urgență a Guvernului nr. 31/2019 privind acordarea unor facilități fiscale și pentru modificarea și completarea Legii nr. 227/2015 privind Codul fiscal, pentru completarea Ordonanței de urgență a Guvernului nr. 11/2018 pentru adoptarea unor măsuri bugetare și pentru modificarea Legii-cadru nr. 153/2017 privind salarizarea personalului plătit din fonduri publice.
* **302** – **Parlamentul României -** Lege pentru modificarea alineatului (1) al articolului 64 din Ordonanța de urgență a Guvernului nr. 195/2002 privind circulația pe drumurile publice.
* **155** – **Guvernul României -** Ordonanță de urgență pentru modificarea și completarea Ordonanței de urgență a Guvernului nr. 173/2020 privind reglementarea condițiilor pentru atribuirea și închirierea unor imobile, proprietate publică și privată a statului, aflate în administrarea Regiei Autonome „Administrația Patrimoniului Protocolului de Stat“ .
* **6217** – **Ministerul Educației -** Ordin pentru aprobarea Metodologiei privind fundamentarea cifrei de școlarizare pentru învățământul preuniversitar de stat, evidența efectivelor de antepreșcolari/preșcolari și elevi școlarizați în unitățile de învățământ particular, precum și emiterea avizului conform în vederea organizării rețelei unităților de învățământ preuniversitar pentru anul școlar 2023-2024.

**M. Of. nr. 1108 /17 noiembrie 2022**

* **2802** – **Ministerul Mediului, Apelor și Pădurilor -** Ordin privind modificarea și completarea Ordinului ministrului mediului și schimbărilor climatice nr. 44/2013 pentru aprobarea caracteristicilor tehnice ale curselor și capcanelor care se folosesc în scopul capturării exemplarelor din speciile de faună de interes cinegetic.

**M. Of. nr. 1109 /17 noiembrie 2022**

* **300** – **Parlamentul României -** Lege privind stabilirea cadrului organizatoric în scopul operaționalizării la nivel național a Sistemului de intrare/ieșire și a Sistemului european de informații și de autorizare privind călătoriile.
* **309** – **Parlamentul României -** Lege pentru modificarea Legii nr. 227/2015 privind Codul fiscal.
* **340** – **Ministerul Agriculturii și Dezvoltării Rurale -** Ordin pentru modificarea anexei nr. 2 la Ordinul ministrului agriculturii și dezvoltării rurale nr. 296/2022 privind stabilirea indicatorilor pentru realizarea evaluării Programului pentru școli al României aferente perioadei 2017-2022 și a obligațiilor evaluatorului.

**M. Of. nr. 1110 /17 noiembrie 2022**

* **306** – **Parlamentul României -** Lege pentru modificarea și completarea Legii nr. 302/2004 privind cooperarea judiciară internațională în materie penală.
* **307** – **Parlamentul României -** Legea laptelui și a produselor lactate.
* **156** –  **Guvernul României -** Ordonanță de urgență pentru modificarea și completarea unor acte normative în domeniul fondurilor europene.
* **1384** –  **Guvernul României -** Hotărâre pentru completarea Hotărârii Guvernului nr. 208/2022 privind înființarea, organizarea și funcționarea Comitetului interministerial pentru Programul România atractivă în vederea stabilirii obiectivelor incluse în cele 12 rute turistice/culturale din Planul național de redresare și reziliență al României.

**M. Of. nr. 1111 /17 noiembrie 2022**

* **157** – **Guvernul României -** Ordonanță de urgență pentru instituirea unei scheme de ajutor de stat sub forma de grant acordat producătorilor agricoli care au înființat culturi în toamna anului 2021 ce au fost afectate de seceta pedologică.
* **158** – **Guvernul României -** Ordonanță de urgență pentru completarea Ordonanței Guvernului nr. 36/2006 privind unele măsuri pentru funcționarea sistemelor centralizate de alimentare cu energie termică a populației.
* **159** – **Guvernul României -** Ordonanță de urgență pentru modificarea și completarea art. 84 din Legea educației naționale nr. 1/2011.

**M. Of. nr. 1113 /18 noiembrie 2022**

* **308** – **Parlamentul României -** Lege privind aprobarea Ordonanței Guvernului nr. 14/2022 pentru modificarea și completarea Legii nr. 95/2006 privind reforma în domeniul sănătății.
* **311** – **Parlamentul României -** Lege pentru aprobarea Ordonanței de urgență a Guvernului nr. 6/2019 privind unele măsuri pentru buna organizare și desfășurare a alegerilor pentru membrii din România în Parlamentul European din anul 2019.

**M. Of. nr. 1114 /18 noiembrie 2022**

* **1436** – **Ministerul Economiei -** Ordin privind aprobarea Ghidului solicitantului pentru instituirea schemei de ajutor de minimis în vederea tranziției către economia circulară.

**M. Of. nr. 1115 /18 noiembrie 2022**

* **160** – **Guvernul României -** Ordonanță de urgență cu privire la rectificarea bugetului de stat pe anul 2022.

**M. Of. nr. 1116 /18 noiembrie 2022**

* **161** – **Guvernul României -** Ordonanță de urgență pentru rectificarea bugetului asigurărilor sociale de stat pe anul 2022.

**M. Of. nr. 1117 /18 noiembrie 2022**

* **310** – **Parlamentul României -** Lege privind aprobarea Ordonanței Guvernului nr. 18/2021 pentru modificarea și completarea Legii nr. 95/2006 privind reforma în domeniul sănătății și pentru modificarea unor acte normative în domeniul sănătății, precum și pentru abrogarea art. 4 din Legea nr. 584/2002 privind măsurile de prevenire a răspândirii maladiei SIDA în România și de protecție a persoanelor infectate cu HIV sau bolnave de SIDA.

Descărcați  ADOBE READER - <http://get.adobe.com/reader/>

Sursa: Monitorul Oficial al României - <http://www.monitoruloficial.ro/RO/article--e-Monitor.html>

🏵🏵🏵

Comunicate de presă ale Guvernului României

**Premierul Nicolae-Ionel Ciucă, întrevedere cu o delegație a CONAF pe tema reducerii abandonului școlar**

Prim-ministrul Nicolae-Ionel Ciucă a avut astăzi, la Palatul Victoria, o întrevedere cu o delegație a Confederației Naționale pentru Antreprenoriat Feminin (CONAF) condusă de Cristina Chiriac, agenda discuției fiind centrată pe reducerea abandonului școlar în România.

Din partea Guvernului, alături de prim-ministrul Nicolae-Ionel Ciucă, la întrevedere au participat ministrul Educației, Ligia Deca, ministrul Familiei, Tineretului și Egalității de Șanse, Gabriela Firea, ministrul Muncii și Solidarității Sociale, Marius Budăi, reprezentanți ai altor ministere și autorități publice cu responsabilități în domeniu.

Șeful Executivului a reamintit că reducerea abandonului școlar este un obiectiv strategic asumat de Guvern. Programul Național pentru Reducerea Abandonului Școlar (PNRAS), un program concret al strategiei România Educată, beneficiază de finanțare prin Planul Național de Redresare și Reziliență (PNRR), în sprijinul copiilor aflați în situații sociale dificile. În cadrul acestui program, a fost deja inițiată schema de granturi care se adresează unităților de învățământ gimnazial de stat cu risc ridicat și mediu de abandon și părăsire timpurie a școlii. Fiecare grant are o valoare de maximum 200 de mii de euro și va fi implementat pe o durată de 3 ani.

De asemenea, Guvernul implementează Programul Național „Din grijă pentru copii”, cu o alocare de peste 6 milioane de euro de la bugetul de stat, pentru suportul psiho-emoțional al copiilor și siguranța lor, iar sistemul RO-Alert pentru copii dispăruți, de la lansarea sa, a salvat mii de copii din situații dificile.

Totodată, la nivelul executivului, va continua implementarea măsurilor precum asigurarea transportului școlarilor, programele Masa caldă în școli și Observatorul copilului, alături de sprijinul acordat pentru întoarcerea la școală a elevilor, campaniile de reducere a violenței în școli.

Săptămâna trecută, a fost lansat apelul de proiecte pentru rețeaua celor 150 de centre de zi pentru copii. Finanțarea pentru construcția acestor centre a fost inclusă în PNRR și se ridică la 50 de milioane de euro, fiind asigurată și funcționarea centrelor în primii doi ani.

„Pentru rezultate concrete în reducerea abandonului școlar și a consecințelor sale sociale, este nevoie de o abordare integrată, din mai multe perspective. În acest sens, soluția evidențiată în discuția cu reprezentanții CONAF, privind crearea unui Comitet pentru prevenirea și combaterea abandonului școlar, va contribui la coerența măsurilor de care copiii au nevoie. Avem nevoie de coordonarea eforturilor guvernamentale cu cele ale partenerilor sociali, mediului privat, antreprenoriatului românesc și autorităților locale”, a declarat premierul Nicolae-Ionel Ciucă.

\*

Dezbatere regională privind implementarea Strategiei naționale și planului de acțiune pentru dezvoltare durabilă, organizată la Craiova

Departamentul pentru Dezvoltare Durabilă din cadrul Guvernului României a organizat astăzi la Craiova un eveniment dedicat Strategiei naționale de dezvoltare durabilă 2030 și a planului de acțiune în care au fost prezentate principalele instrumente care vor contribui la implicarea nivelelor regional și local în implementarea celor 17 Obiective de Dezvoltare Durabilă. La eveniment au luat parte peste 100 de reprezentanți din toate județele din regiunea Sud-Vest printre care conducători de instituții publice locale și persoane care activează în mediul de afaceri, societatea civilă, universități și institute de cercetare, organizații de tineret.

„Continuăm acțiunile la nivel local care sunt absolut necesare pentru implementarea Strategiei naționale de dezvoltare durabilă. Craiova și regiunea de Sud-Est reprezintă o zonă efervescentă cu un mediu universitar de tradiție și cu investiții importante în ultimii ani în industrie ai infrastructură. Este și o zonă unde ,din păcate, se văd deja efectele schimbărilor climatice și mă refer aici la fenomenul de deșertificare. Fiecare regiune are provocări specifice, așa că prin cele trei instrumente pe care le vom dezvolta prin Programul Național de Redresare și Reziliență vom ține cont să existe o anumită flexibilitate. Spre exemplu, în ceea ce privește pregătirea experților în dezvoltare durabilă, în colaborare cu universitățile, trebuie să găsim acele domenii care necesită mai multă atenție.”, a declarat László Borbély, consilier de stat, coordonatorul Departamentului pentru Dezvoltare Durabilă

În cadrul conferinței au avut loc mai multe prezentări pe teme de interes privind dezvoltarea durabilă.Experții guvernamentali au prezentat Planul de acțiuni, formarea profesională a experților în dezvoltare durabilă (demers unic la nivel european), Codul Român al Sustenabilității (instrument de raportare al impactului companiilor private asupra comunității) și agregatorul de indicatori de dezvoltare durabilă naționali și europeni (agregator.românia-durabilă.gov.ro). În plus, au avut contribuții experți ai Institutului Național de Statistică și specialiști din domeniul bancar care au prezentat instrumente de finanțare "verzi".

Dezbaterea regională de astăzi este a doua parte dintr-un șir de opt astfel de evenimente desfășurate în cadrul proiectului „România durabilă - dezvoltarea cadrului strategic și instituțional pentru implementarea Strategiei Naționale pentru Dezvoltare Durabilă a României 2030” cod SIPOCA 613 mySMIS 127545, finanțat din Fondul Social European prin Programul Operațional Dezvoltarea Capacității Administrative 2014-2020.

\*

Rectificarea bugetară, analizată la nivelul Guvernului

Guvernul României a finalizat analiza pentru ultima rectificare bugetară din acest an. Această rectificare, care va fi pozitivă, are în vedere o creștere a veniturilor bugetului general consolidat cu 500 milioane lei.

Deficitul bugetului scade de la 5,84 la sută la 5,74 la sută.

Rectificarea asigură toate sumele necesare pentru plata drepturilor salariale și a celor din sfera asistenței sociale, precum și pentru buna funcționare a tuturor instituțiilor publice, până la sfârșitul anului.

Totodată, s-a decis crearea cadrului legal pentru creșterea gradului de îndatorare a Primăriei Capitalei, pentru a permite plata serviciilor de transport, distribuție și furnizarea energiei termice pentru populație în sistem centralizat.

Guvernul va continua procesul de elaborare a proiectului de buget pentru anul viitor, astfel încât aprobarea acestuia să poată avea loc în prima jumătate a lunii decembrie.

\*

Participarea premierului Nicolae-Ionel Ciucă la reuniunea Consiliului Național Tripartit pentru Dialog Social

Premierul Nicolae-Ionel Ciucă a participat, astăzi, la Palatul Victoria, la Consiliul Național Tripartit pentru Dialog Social. Principalele teme abordate au vizat stabilirea salariului minim garantat în plată pentru anul 2023 și aspecte legate de legislația privind dialogul social.

Reprezentanții Guvernului au analizat, împreună cu partenerii sociali, evoluția parametrilor economici și nevoia asigurării unui cadru normativ adecvat unui nivel de trai decent.

Propunerile formulate în cadrul Consiliului au rămas în analiză și vor sta la baza deciziei privind nivelul salariului minim brut garantat în plată pentru 2023, o nouă întâlnire în acest sens urmând a avea loc la începutul săptămânii viitoare.

Sursa: Guvernul României - <https://gov.ro/ro/media/comunicate>

🏵🏵🏵

Informaţie Europeană

|  |  |
| --- | --- |
| Logoul Consiliului UE și al președinției cehe | **Președinția cehă a Consiliului UE: 1 iulie-31 decembrie 2022**  Prioritățile președinției cehe se reflectă în deviza acesteia: **„Europa ca misiune: regândire, reconstrucție, reîntărire”**.  Pe parcursul acestei a doua președinții cehe a Consiliului UE, Republica Cehă se va concentra asupra a cinci **domenii prioritare** strâns legate între ele:   * gestionarea crizei refugiaților și redresarea Ucrainei după război * securitatea energetică * întărirea capabilităților de apărare ale Europei și a securității spațiului cibernetic * reziliența strategică a economiei europene * reziliența instituțiilor democratice   Conform unui anunț făcut, la 16 iunie 2022, de prim-ministrul ceh, Petr Fiala, președinția cehă a Consiliului Uniunii Europene va acorda prioritate organizării unui summit privind reconstrucția Ucrainei și lansării unui plan Marshall pentru această țară. "Am dori să organizăm un summit privind reconstrucția postbelică a Ucrainei cu un plan Marshall, în prezența președintelui ucrainean Zelenski", a declarat prim-ministrul ceh la 16 iunie, conform site-ului președinției cehe.  Site-ul președinției cehe: https://czech-presidency.consilium.europa.eu/ |
|  | |

🏵🏵🏵

NOUTĂȚI – Informații UTILE

Schema de ajutor de minimis pentru sectorul cultural independent, publicată în Monitorul Oficial

Schema de ajutor de minimis pentru sectorul cultural independent a fost aprobată prin Ordinul nr. 3.453 din 4 noiembrie 2022 și publicată în monitorul Oficial, Partea I, nr. 1090 din 11 noiembrie 2022.

**Obiectivul schemei** îl reprezintă susținerea beneficiarilor a căror activitate a fost afectată negativ de răspândirea virusului SARS-CoV-2 sau a căror activitate a fost interzisă prin ordonanțe militare pe perioada stării de urgență sau îngrădite pe perioada stării de alertă.

**Beneficiarii eligibili** sunt întreprinderile care au personalitate juridică, sunt legal înregistrate în România și se încadrează în una dintre următoarele categorii:

a) societăți înființate în baza Legii societăților nr. 31/1990, republicată, cu modificările și completările ulterioare;

b) organizații neguvernamentale, constituite în baza Legii nr. 21/1924 pentru persoanele juridice (asociații și fundații) sau a Ordonanței Guvernului nr. 26/2000 cu privire la asociații și fundații, aprobată cu modificări și completări prin Legea nr. 246/2005, cu modificările și completările ulterioare; și desfășoară activități conform următoarelor coduri CAEN:

* **1820** - Reproducerea înregistrărilor;
* **4690** - Comerț cu ridicata nespecializat (Limitat exclusiv la vânzarea cărților, realizată prin librării specializate, operate în spații fizice accesibile publicului larg);
* **4761** - Comerț cu amănuntul al cărților, în magazine specializate (Limitat exclusiv la vânzarea cărților, realizată prin librării specializate, operate în spații fizice accesibile publicului larg.);
* **4791** - Comerț cu amănuntul prin intermediul caselor de comenzi sau prin internet (Limitat la intermedierea vânzării de bilete online pentru evenimente culturale și/sau artistice.);
* **5811** - Activități de editare a cărților
* **5911** - Activități de producție cinematografică, video și de programe de televiziune;
* **5912** - Activități de postproducție cinematografică, video și de programe de televiziune;
* **5913** - Activități de distribuție a filmelor cinematografice, video și a programelor de televiziune;
* **5914** - Proiecția de filme cinematografice;
* **5920** - Activități de realizare a înregistrărilor audio și activități de editare muzicală;
* **7420** - Activități fotografice;
* **7990** - Alte servicii de rezervare și asistență turistică (Limitat la intermedierea vânzării de bilete online pentru evenimente culturale și/sau artistice.);
* **8552** - Învățământ în domeniul cultural (limbi străine, muzică, teatru, dans, arte plastice etc.);
* **9001** - Activități de interpretare artistică (spectacole);
* **9002** - Activități suport pentru interpretare artistică (spectacole);
* **9003** - Activități de creație artistică;
* **9004** - Activități de gestionare a sălilor de spectacole;
* **9101** - Activități ale bibliotecilor și arhivelor;
* **9102** - Activități ale muzeelor;
* **9103** - Gestionarea monumentelor, clădirilor istorice și a altor obiective de interes turistic.

Prin schemă **se acordă ajutoare de minimis** unui număr estimat de **6.000 de beneficiari.**

**Bugetul** este **140.000 mii lei** credite de angajament și credite bugetare.

**Documente**

[Monitorul Oficial Partea I nr. 1090.pdf](https://www.fonduri-structurale.ro/descarca-document/40246)

Sursa: [www.fonduri-structurale.ro](http://www.fonduri-structurale.ro)

\*

Au început înscrierile pentru Târgul Întreprinderilor Mici și Mijlocii 2022!

Ministerul Antreprenoriatului şi Turismului (MAT), prin Agenția pentru Întreprinderi Mici și Mijlocii Ploiești, organizează în perioada **09 – 11 decembrie 2022**, **Târgul Întreprinderilor Mici și Mijlocii 2022.** Evenimentul va avea loc în **București**, în incinta **Romexpo**, **pavilion B1**.

**Obiectivul Programului** îl constituie organizarea Târgului pentru Întreprinderi Mici şi Mijlocii – TIMM 2022, în vederea promovării spiritului antreprenorial, stimularea dezvoltării afacerilor şi ocupării forţei de muncă în domeniul IMM, facilitarea contactelor dintre potenţialii întreprinzători/întreprinderi mici şi mijlocii şi agenţii economici/instituţiile publice sau private care oferă servicii pentru sectorul IMM, în scopul creşterii numărului întreprinzătorilor de succes şi îmbunătăţirii performanţelor economice şi tehnice ale IMM, stimularea şi susţinerea IMM inovative, promovarea produselor şi serviciilor, stimularea şi susţinerea internaţionalizării IMM.

**Pot beneficia de prevederile programului întreprinderile mici şi mijlocii** definite conform prevederilor Legii nr. 346/2004 privind stimularea înfiinţării şi dezvoltării întreprinderilor mici şi mijlocii, cu modificările şi completările ulterioare care îndeplinesc, cumulativ, la data solicitării, următoarele criterii:

a) sunt organizate în baza Legii nr. 31/1990 privind societăţile comerciale, republicată, cu modificările şi completările ulterioare sau în baza Ordonanţei de Urgenţă a Guvernului nr. 6/2011 pentru stimularea înfiinţării şi dezvoltării microîntreprinderilor de către întreprinzătorii debutanţi în afaceri cu modificările şi completările ulterioare şi îndeplinesc condiţiile de încadrare în categoria întreprinderilor mici şi mijlocii, potrivit dispoziţiilor Legii nr. 346/2004, cu modificările şi completările ulterioare;

b) au capital social integral privat;

c) realizează o cifră de afaceri anuală netă de până la 50 milioane euro, echivalent în lei, sau deţin active totale, care nu depăşesc echivalentul în lei a 43 milioane euro, conform ultimei situaţii financiare aprobate;

d) au un număr mediu anual de salariaţi mai mic de 250 în anul fiscal anterior;

e) au completat formularul de înscriere (Anexa 1) în cadrul Programului, iar în urma verificării au fost selectaţi să participe la eveniment;

f) nu au fost subiectul unei decizii/ ordin de recuperare a unui ajutor de stat/ de minimis a Comisiei Europene/ al unui alt furnizor de ajutor, sau, în cazul în care au făcut obiectul unei astfel de decizii, aceasta a fost deja executată şi creanţa a fost integral recuperată, inclusiv dobânda de recuperare aferentă.

g) nu au depăşit plafonul de minimis de 200.000,00 Euro pe durata a trei exerciţii financiare pentru o întreprindere unică, aşa cum este acesta definită de Regulamentul UE nr. 1407/2013 al Comisiei din 18 decembrie 2013 privind aplicarea articolelor 107 şi 108 din Tratatul privind funcţionarea Uniunii Europene ajutoarelor de minimis şi 100.000 Euro pe durata a trei exerciţii financiare pentru beneficiarii care desfăşoară activităţi de transport de mărfuri în contul terţilor sau contra cost. Plafoanele se aplică indiferent de forma ajutorului de minimis sau de obiectivul urmărit şi indiferent dacă ajutorul este acordat din fonduri de la bugetul de stat sau din fonduri comunitare.

Prin intermediul programului se asigură participarea la târg pentru **150 de beneficiari** selectaţi conform prevederilor procedurii de implementare, în urma înscrierii on-line în program. **Cheltuielile privind cazarea și transportul beneficiarilor, precum și a produselor acestora la/de la eveniment în sumă forfetară de 1.500 lei/beneficiar, vor fi decontate prin program.**

**Activități eligibile:**

* organizarea unui târg naţional al Brandurilor naţionale sub forma unei expoziţii cu vânzare;
* organizarea de seminare, mese rotunde, ateliere de lucru şi prezentări în scopul promovării produselor şi serviciilor realizate de către participanţi, câştigării de pieţe externe noi pentru acest tip de produse şi servicii, creşterii numărului întreprinzătorilor de succes şi al îmbunătăţirii competenţelor antreprenoriale, obţinerii vizibilităţii pe piaţă a acestor branduri naţionale, organizare de întâlniri de lucru pentru dezvoltarea programelor pentru IMM;
* activităţi de promovare a evenimentului, atât înainte de desfăşurare, în vederea asigurării unei prezenţe consistente a publicului şi aplicanţilor ţintă, cât şi post-eveniment, în vederea publicităţii târgului naţional.

**Aplicația a fost deschisă** începând cu data de **15.11.2022, ora 10:00**. **Ultima zi de înscriere** pentru participare la târg este **28.11.2022, ora 20:00.**

Operatorii economici interesați se pot înscrie [***aici***](https://www.timm.ro/).

**Documente**

[Procedura de participare pentru Târgul Întreprinderilor mici și milocii 2022.pdf](https://www.fonduri-structurale.ro/descarca-document/40243)

Sursa: MAT

\*

POCU: Se solicită clarificări pe apelul pentru îmbunătățirea nivelului de competențe profesionale și creșterea gradului de ocupare a șomerilor și persoanelor inactive

AM POCU a informat faptul că începând cu data de 14 noiembrie 2022 solicitanții vor primi, prin sistemul informatic MySMIS 2014+, solicitări de clarificare de la comisia de evaluare a proiectelor depuse în cadrul apelului POCU/1080/3/16/Operațiune compozită OS 3.1, 3.4 – Îmbunătățirea nivelului de competențe profesionale și creșterea gradului de ocupare  a șomerilor și persoanelor inactive în corelare cu nevoile pieței muncii, aferent POCU 2014–2020, Axa prioritară 3, Obiectivele specifice OS 3.1și OS 3.4.e.

Solicitanții sunt rugați să verifice periodic contul MySMIS 2014+ și să răspundă, punctual, în termenul precizat în cadrul scrisorii de clarificare, potrivit pașilor descriși în documentul „[Modalitatea de utilizare a mecanismului de clarificare POCU](https://mfe.gov.ro/wp-content/uploads/2022/11/92690bb7d02f757b27f12bd413005d80.pdf)”.

În conformitate cu prevederile documentului Orientări privind accesarea finanțărilor în cadrul Programului Operațional Capital Uman 2014–2020, „Comisia de evaluare cere solicitantului clarificări atunci când evaluatorul consideră că o informaţie lipsește sau nu este suficient de clară. Se poate solicita un singur set de clarificări pentru etapa de evaluare tehnica si financiara”.

Sursa: MIPE

\*

POIM: A fost publicat Ghidul Solicitantului privind producerea energiei din surse regenerabile în vederea comercializării, la nivelul autorităților publice locale

 Ministerul Investițiilor și Proiectelor Europene, prin Autoritatea de Management pentru Programul Operațional Infrastructură Mare a publicat, Ghidul Solicitantului – condiții specifice de accesare a fondurilor – sprijinirea autorităților publice locale care au în responsabilitate servicii publice de interes local în implementarea unor măsuri destinate promovării producției de energie din surse regenerabile în vederea comercializării în cadrul Programului Operațional Infrastructură Mare (POIM) 2014 – 2020, Axa Prioritară 11: Măsuri de îmbunătățire a eficienței energetice și stimularea utilizării energiei regenerabile Obiectivul specific 11.2: Utilizarea energiei din surse regenerabile la nivelul autorităților publice locale, aprobat prin Ordinul MIPE nr. 2991/16.11.2022.

**Obiective:**

* economie mai eficientă din punctul de vedere al utilizării surselor, mai ecologică şi mai competitivă, conducând la dezvoltarea durabilă, care se bazează, printre altele, pe un nivel înalt de protecţie şi pe îmbunătăţirea calităţii mediului, ca parte a Strategiei Europa 2020;
* atingerea obiectivelor Uniunii Europene privind producția de energie din surse regenerabile prevăzute în Directiva (UE) 2018/2001 a Parlamentului European și a Consiliului privind promovarea utilizării energiei din surse regenerabile;
* creşterea producţiei de energie din surse regenerabile;
* creşterea ponderii energiei regenerabile în totalul consumului de energie primară, ca rezultat al investiţiilor de creştere a puterii instalate de producere a energiei electrice şi termice din surse regenerabile;
* reducerea emisiilor de carbon în atmosferă generate de sectorul energetic prin înlocuirea unei părţi din cantitatea de combustibili fosili consumaţi în fiecare an - cărbune, gaz natural.

**Solicitanții eligibili** sunt unităţile administrativ-teritoriale (UAT), definite prin OUG nr. 57/2019 privind Codul administrativ, cu modificările și completările ulterioare.

**Bugetul alocat** apelului de proiecte este de **250.000.000 euro.**

Pentru proiectele finanțate prin acest obiectiv specific contribuţia publică este asigurată în proporţie de 100% din care 85% din Fondul de Coeziune și 15% de la Bugetul de Stat.

**Valoarea minimă** a proiectului este de **5.000.000 euro** și **valoarea maximă**este de **15.000.000 euro.**

Finanțarea nerambursabilă maximă acordată pentru un proiect de investiții prin prezentul ghid este de 45% din costurile eligibile, pentru proiecte de investiţii în capacităţi de producere de energie din SRE cu excepția biomasei conform art. 41 din Regulamentul UE 651/2014 de declarare a anumitor categorii de ajutoare compatibile cu piața internă în aplicarea articolelor 107 și 108 din tratat, cu modificările și completările ulterioare. Diferența până la valoarea totală a proiectului se acoperă de către beneficiar.

**Activități eligibile:**

Sunt finanțabile investițiile în **echipamente, utilaje, dotări specifice necesare pentru obținerea de energie din surse regenerabile destinate comercializării, la nivelul autorităților publice locale.**

În categoria surselor de energie regenerabile se încadrează sursele de energie nefosile, respectiv: eoliană, solară, aerotermală, geotermală, hidrotermală, energie hidraulică, precum și alte surse de energie regenerabile definite conform art. 2 din Legea nr. 220/ 2008, cu modificările și completările ulterioare, cu excepția biomasei. Nu se acordă finanțare pentru instalațiile de cogenerare/trigenerare.

**Cheltuieli eligibile:**

* cheltuieli privind dotări pentru obținerea de energie din surse regenerabile;
* cheltuieli privind realizarea, achiziționarea, modernizarea de capacități de producție noi sau existente la momentul depunerii cererii pentru finanțare, pentru obținerea de energie din surse regenerabile;
* cheltuielile de preluare, conectare a energiei în sistemul energetic național.

**Perioada de depunere a proiectelor** este **24.11.2022, ora 17:00 - 06.12.2022 ora 17:00.**Cererile de finanțare se vor depune prin **aplicația electronică IMM Recover.**

**Documente**

[Sprijinirea autorităților publice locale în implementarea unor măsuri destinate promovării producției din SER pentru comercializare.zip](https://www.fonduri-structurale.ro/descarca-document/40259)

Sursa: MIPE

\*

A fost semnat Acordul de asistență pentru implementarea proiectelor finanțate prin intermediul fondurilor europene dintre Guvernul României și BERD

 Ministrul Marcel Boloș și directorul regional pentru România și Bulgaria al Băncii Europene pentru Reconstrucție și Dezvoltare, Mark Davis, au semnat marți, 15 noiembrie 2022, la sediul MIPE Acordul de asistență pentru implementarea proiectelor finanțate prin intermediul fondurilor europene dintre Guvernul României și BERD.

Obiectul Acordului este de a asigura sprijin României în realizarea obiectivelor privind dezvoltarea și implementarea politicilor de reformă structurală, îmbunătățirea nivelului de absorbție și a eficienței fondurilor aferente Politicii de Coeziune pentru perioada 2021 – 2027 și Mecanismului de Redresare și Reziliență.

**Expertiza oferită de Banca Europeană pentru Reconstrucție şi Dezvoltare va sprijini următoarele tipuri de intervenții:**

* Legislație, strategii și programe de investiții sectoriale în domenii cheie;
* Sprijin pentru pregătirea și implementarea proiectelor și schemelor de investiții care urmează să primească finanțare în perioada de programare 2021–2027;
* Întărirea capacității instituțiilor administrației publice și instituțiilor sectoriale, sprijin pentru implementarea reformelor structurale, inclusiv în sectoarele de infrastructură, cât și pentru monitorizarea și evaluarea programelor și proiectelor finanțate cu fonduri europene.

**Au fost identificate 9 domenii orientative de cooperare:**

* Orașe verzi (Planuri de Acțiune pentru Orașe Verzi);
* Sectorul apei;
* Infrastructura naţională și locală/regională;
* Energie din surse regenerabile și planuri de decarbonizare;
* Termoficare;
* Eficiență energetică;
* Întreprinderi mici și mijlocii;
* Instrumente financiare;
* Parteneriat Public-Privat (PPP).

Odată cu semnarea Acordului, a fost încheiat contractul de asistență tehnică pentru evaluarea preliminară a instrumentelor de finanțare a măsurilor de eficiența energetică destinate mediului de afaceri, cu scopul de a identifica un instrument de finanțare dedicat, ce urmează a fi implementat în cursul anului viitor.

Sursa: MIPE

\*

Sprijin pentru UAT-urile la nivelul cărora sunt funcționale sisteme de alimentare centralizată cu energie termică pe bază de cărbune, păcură sau biomasă

La propunerea Ministerului Dezvoltării, Lucrărilor Publice și Administrației (MDLPA), Guvernul României a aprobat, în ședința de joi, instituirea unui program de sprijin pentru unitățile administrativ-teritoriale la nivelul cărora sunt funcționale sisteme de alimentare centralizată cu energie termică pe bază de cărbune, păcură sau biomasă.

„Am inițiat acest act normativ pentru a ne asigură că, în iarna care vine, populația, spitalele, unitățile de învățământ și celelalte instituții publice vor beneficia de încălzire, în contextul în care, la nivel internaţional, au crescut preţurile atât la energie electrică şi gaze naturale, cât și la alți combustibili utilizați pentru producerea de energie termică”, a precizat ministrul Cseke Attila.

În baza estimărilor furnizate de autoritățile publice locale pentru asigurarea continuității serviciului public de alimentare cu energie termică în sisteme centralizate și pentru stabilirea unui tratament egal între operatorii care produc energia termică pe bază de gaze naturale cu cei care utilizează cărbune, păcură sau biomasă, bugetul propus este de 250 de milioane de lei.

Ministerul Dezvoltării va deconta, în limita sumelor alocate din bugetul de stat în acest scop, unităților administrativ-teritoriale, în ordinea solicitărilor, până la 50% din suma facturată pentru achiziția de cărbune, păcură sau biomasă (inclusiv TVA), realizată în perioada octombrie 2022 - martie 2023 de către producătorul de energie termică.

În vederea asigurării finanțării proporțional cu nevoia lunară de combustibili pentru producerea energiei termice pentru perioada octombrie 2022 - martie 2023, solicitanții vor transmite la MDLPA, odată cu prima cerere, și informații privind cantitățile lunare estimate de combustibil utilizat, precum și valorile estimate aferente acestor cantități.

În funcție de disponibilitățile financiare aflate în bugetul MDLPA și pentru a asigura o alocare proporțională tuturor beneficiarilor, sumele solicitate se vor aloca prin ordin de ministru, inclusiv în tranșe, astfel încât să se asigure o finanțare lunară a tuturor beneficiarilor.

Ministrul a reamintit că, pentru sezonul rece 2021-2022, ministerul a virat 360,9 milioane de lei către autoritățile locale la nivelul cărora funcționează sisteme centralizate de alimentare cu energie termică, pentru achiziția de combustibil, gaze naturale sau păcură. După finalizarea acestui program, au intrat în vigoare prevederile OUG 27/2022, care plafonează prețul final facturat de către furnizorii de gaze naturale la 0,37 lei/kWh, cu TVA inclus, pentru producătorii de energie termică. Astfel, în sezonul rece 2022-2023, Ministerul Dezvoltării asigură sprijin în acest an localităților care au sisteme de alimentare centralizată cu energie termică pe bază de cărbune, păcură sau biomasă. 16 unități administrativ-teritoriale sunt potențiali beneficiari ai acestui program.

Sursa: MDLPA

🏵🏵🏵

PNRR

**Perioada de depunere pe apelul PNRR dedicat accesului la cultură în zonele defavorizate va fi anunțată săptămâna viitoare**

Urmare a unei solicitări a fonduri-structurale.ro, Administrația Fondului Cultural Național a confirmat faptul că în cursul săptămânii viitoare va anunța perioada de depunere a proiectelor pentru apelul de finanțare 1 din cadrul Investiției 5 - Creșterea accesului la cultură în zonele defavorizate din punct de vedere cultural, Componenta IV - Turism și Cultură, finanțat prin Planul Național de Redresare și Reziliență.

AFCN a confirmat totodată faptul că proiectele vor putea fi depuse pe o perioadă de 30 de zile, așa cum era prevăzut inițial.

În varianta schiță a ghidului din iunie 2022 era prevăzută depunerea proiectelor în perioada 01 - 30 octombrie 2022, însă, potrivit datelor furnizate de AFCN, în prezent Ghidul și anexele sunt în faza de avizare. Anexa 8 poate fi deja folosită ca model în vederea obținerii acordului de cofinanțare. Anexele disponibile în prezent pot fi consultate [***aici***](https://www.afcn-pnrr.ro/ghidul-solicitantului-apel-i.html).

În cadrul acestui apel de proiecte pot depune proiecte organizațiile nonguvernamentale.

Potrivit versiunii din iunie 2022, proiectele propuse trebuie să atingă cel puțin două dintre următoarele priorități :

* Capacitatea de a genera dezvoltare culturală durabilă și consolidarea ecosistemului cultural local;
* Dezvoltarea de abordări interdisciplinare, colaborative și/sau în coproducție;
* Promovarea incluziunii, a diversității și a toleranței.

fonduri-structurale.ro va reveni cu noi informații pe măsură ce acestea vor fi disponibile.

Sursa:[www.fonduri-structurale.ro](http://www.fonduri-structurale.ro/)

\*

PNRR: Noi contracte semnate prin Fondul local

 Cseke Attila, ministrul Dezvoltării, Lucrărilor Publice și Administrației, a semnat luni, 14 noiembrie 2022, 25 de noi contracte finanțate prin Componenta 10 – Fondul local din Planul Național de Redresare și Reziliență.

Contractele încheiate între autorități publice locale și Ministerul Dezvoltării vizează achiziționarea de mijloace de transport nepoluante și stații de încărcare, iar valoarea totală a acestora este de 125.162.305,76 lei lei.

Contractele de finanțare semnate vizează:

* investiții în mobilitatea rurală verde a comunei Focuri (jud. Iași), prin achiziționarea de mijloace de transport public nepoluante – 1.464.503,25 lei;
* achiziționarea de microbuze nepoluante prin parteneriatul format între comunele Miroși și Căldăraru (jud. Argeș) – 2.929.006,50 lei;
* achiziționarea de microbuze nepoluante prin parteneriatul format între comunele Dobrotești, Ciolănești și Zâmbreasca (jud. Teleorman) - 2.929.006,50 lei;
* achiziționarea de microbuze nepoluante prin parteneriatul format între comunele Hârsești (jud. Argeș) și Corbu (jud. Olt) - 1.464.503,25 lei;
* achiziționarea de microbuze nepoluante prin parteneriatul format între comunele Stolnici, Lunca Corbului și Săpata (jud. Argeș) – 4.393.509,75 lei;
* achiziționare de microbuze electrice pentru comunele Orodel și Vela (jud. Dolj) - 2.929.006,50 lei;
* modernizarea și extinderea transportului public de călători prin achiziționarea de autobuze electrice în municipiul Bârlad – 8.540.982,95 lei;
* achiziționarea de microbuze nepoluante în orașul Zărnești (jud. Brașov) - 1.464.503,25 lei;
* achiziționarea de vehicule nepoluante în comuna Rodna (jud. Bistrița-Năsăud) - 2.929.006,50 lei;
* realizarea transportului public electric în orașul Baia de Arieș (jud. Alba) și zona periurbană - 1.464.503,25 lei;
* achiziționarea de microbuze nepoluante în comuna Voinești (jud. Iași) - 1.464.503,25 lei;
* achiziționarea de microbuze electrice pentru comunele Amărăștii de Jos și Amărăștii de Sus (jud. Dolj) - 2.929.006,50 lei;
* achiziționarea de microbuze nepoluante în comuna Huruiești – Dealu Morii (jud. Bacău) - 2.929.006,50 lei;
* achiziționarea unui mijloc de transport în comun nepoluant și a unor stații de încărcare în comuna Hodac (jud. Mureș) - 1.464.503,25 lei;
* realizarea transportului public local cu mijloace ecologice în municipiul Brad și comuna Crișcior (jud. Hunedoara) - 11.387.977,27 lei;
* achiziționarea unui microbuz nepoluant și a unui punct de reîncărcare pentru vehicule electrice în comuna Ciohorăni (jud. Iași) - 1.464.503,25 lei;
* transport public local cu mijloace ecologice în orașul Mioveni și comuna Davidești (jud. Argeș) - 10.216.374,67 lei;
* achiziționarea unui microbuz care să deservească comunitatea comunei Gherghița (jud. Prahova) - 1.171.602,60 lei;
* achiziționarea unui microbuz nepoluant în comuna Răchiți (jud. Botoșani) - 1.464.503,25 lei;
* transport verde în Zona Urbană a municipiului Oltenița - 14.234.971,59 lei;
* implementare transport public în orașul Șimleu Silvaniei (jud. Sălaj), prin achizitionarea de autobuze nepoluante - 8.540.982,95 lei;
* achiziționarea unui mijloc de transport în comun nepoluant și a unor stații de încărcare în comuna Solovăstru (jud. Mureș) - 1.429.355,17 lei;
* achiziționarea unui microbuz nepoluant utilizat în scopuri comunitare pentru comuna Râu de Mori (jud. Hunedoara) - 1.464.503,25 lei;
* achiziționarea de mijloace de transport nepoluante în Zona Metropolitană Brașov - 33.027.477,29 lei;
* achiziționarea unui microbuz nepoluant în scop comunitar în comuna Mironeasa (jud. Iași) - 1.464.503,25 lei.

Aceste proiecte se alătură celorlalte 15 contracte de finanțare semnate, până în prezent, prin Componenta 10 – Fondul Local din PNRR, a precizat ministrul dezvoltării.

Sursa: MDLPA

\*

O nouă actualizare a calendarului estimativ privind lansările de apeluri pe PNRR

Ministerul Investițiilor și Proiectelor Europene a publicat luni, 14 noiembrie 2022, Calendarul apelurilor PNRR, actualizat la data de 10 noiembrie 2022.

**Documente**

[Calendar PNRR\_v. 10.11.2022.xlsx](https://www.fonduri-structurale.ro/descarca-document/40248)

Sursa: MIPE

\*

Ministerul Cercetării, Inovării și Digitalizării a prelungit perioada de depunere a proiectelor pentru Investiția 8 – PNRR

Ministerul Cercetării, Inovării și Digitalizării a anunțat marți, 15 noiembrie 2022, prelungirea perioadei de depunere a proiectelor pentru apelul **„Investiția I8. Dezvoltarea unui program pentru atragerea resurselor umane înalt specializate din străinătate în activități de cercetare, dezvoltare și inovare**” din cadrul Pilonului III. Creștere inteligentă, sustenabilă și favorabilă incluziunii, inclusiv coeziune economică, locuri de muncă, productivitate, competitivitate, cercetare, dezvoltare și inovare, precum și o piață internă funcțională, cu întreprinderi mici și mijlocii (IMM-uri) puternice, Componenta C9. Suport pentru sectorul privat, cercetare, dezvoltare și inovare. Astfel, proiectele se pot depune până pe data de **30.11.2022, ora 16.00.**

Decizia de prelungire are caracter preventiv, venind în contextul asigurării tuturor premiselor necesare atingerii Țintei 284 din Componenta 9 - PNRR, care prevede ca 100 de proiecte conduse de cercetători internaționali să primească finanțare prin PNRR și să contribuie astfel la atragerea resurselor umane înalt calificate în dezvoltarea sistemului național de cercetare, dezvoltare și inovare.

**Beneficiari eligibili** sunt cercetătorii din străinătate, inclusiv români din diaspora, pentru care începerea sau revenirea la o carieră de cercetare în România reprezintă o alternativă viabilă.

**Finanțarea maximă**acordată pentru:

* un proiect cu o durată de 36 de luni este de maximum 7.000.000 RON;
* un proiect cu o durată mai scurtă de 36 de luni se calculează proporțional cu durata proiectului raportată la 36 de luni.

**Activități eligibile:**

* activități de cercetare fundamentală, conform OG nr. 57/2002, cu modificările și completările ulterioare, în domeniile științifice enumerate în Anexa 3 – Domenii științifice;
* activități suport pentru derularea proiectului;
* activități de diseminare.

**Documente**

[Ordinul MCID nr.21695 din 15.11.2022 Prelungire calendar depunere Investiția 8.pdf](https://www.fonduri-structurale.ro/descarca-document/40254)

Sursa: MCID

\*

PNRR: A fost lansat apelul de proiecte competitive „Program-pilot pentru dezvoltarea consorțiilor regionale pentru învățământ dual”

Ministerul Educației, în calitate de coordonator de reforme și investiții finanțate prin Planul Național de Reformă și Reziliență (PNRR), a lansat joi, 17 noiembrie 2022, apelul de proiecte competitive „Program-pilot pentru dezvoltarea consorțiilor regionale pentru învățământ dual”, finanțat prin Planul Național de Redresare și Reziliență - Componenta C15: Educație.

**Obiectivul** apelului este dezvoltarea și dotarea de consorții profesionale integrate care să contribuie la dezvoltarea învățământului profesional, atât prin creșterea numărului de domenii de calificări și de absolvenți, cât și prin asigurarea unui parcurs educațional complet pentru elevii înscriși în învățământul dual. În cadrul consorțiilor, elevii și studenții pot dobândi calificări de nivel 3  - 8, conform Cadrului Național al Calificărilor (CNC).

**Beneficiarii**apelului sunt consorțiile regionale pentru învățământ dual, înființate conform Metodologiei privind constituirea consorțiilor pentru învățământ dual aprobată prin Ordinul ministrului educației nr. 6.216/2022.

**Alocarea financiară** totală este de **338 mil. euro**, valoare eligibilă din PNRR, fără TVA. **Valoarea maximă** a unui proiect aferent unui consorțiu este de **21,12 mil. euro**.

**Depunerea proiectelor** se realizează **exclusiv online**, prin[***platforma electronică dedicată PNRR***](https://proiecte.pnrr.gov.ro/#/home)**,** cu respectarea perioadei de depunere: **17.11.2022 - 06.01.2023.**

În această perioadă, potențialii beneficiari ai apelului pot adresa întrebări legate de depunerea cererilor de finanțare la adresa de e-mail consultare.pnrr@edu.gov.ro.

**Documente**

[Program pilot pentru dezvoltarea consorțiilor regionale pentru învățământ dual.zip](https://www.fonduri-structurale.ro/descarca-document/40262)

Sursa: Ministerul Educației

\*

PNRR: Pe 5 decembrie se lansează apelul de proiecte pentru traseele cicloturistice

Ministerul Dezvoltării, Lucrărilor Publice și Administrației a anunțat ieri, 17 noiembrie 2022, data lansării apelului de proiecte pentru traseele cicloturistice la nivel național. Astfel, începând cu 29 noiembrie 2022, MDLPA va pune la dispoziția potențialilor beneficiari [***aplicația electronică***](https://investitii-accounts.mdlpa.ro/auth/realms/ministerul-dezvoltarii/protocol/openid-connect/auth?protocol=oauth2&response_type=code&accessType=online&client_id=investitii&redirect_uri=https%3A%2F%2Fpnrr.mdlpa.ro%2F&scope=openid%20profile%20email&code_challenge_method=S256&code_challenge=rmXzGs9zh6nik41fBzrcUO8C7Ox-FNC_Rryg4CSwT_Y&state=5VBqlpfjBD), iar **depunerea proiectelor se va putea face începând cu data de 5 decembrie 2022.**

**Principalii beneficiari** ai acestei investiții sunt unitățile administrativ-teritoriale, instituțiile publice și autoritățile administrației publice centrale, instituțiile de interes public, unitățile de cult sau organizațiile neguvernamentale. Proiectele pot fi depuse în parteneriat sau individual de către beneficiarii reprezentați de autorități ale administrației publice centrale.

**Bugetul total**alocat acestei componente este de 247,5 milioane de euro pentru implementarea a 3.000 km trasee cicloturistice, în vederea creșterii accesibilității zonelor turistice. Aceasta presupune amenajarea traseelor pe digurile de protecție la inundație ale cursurilor de apă, în zonele forestiere, în zonele protejate, pe drumurile publice cu trafic redus, pe amplasamentele căilor ferate dezafectate etc., valorificând în mod durabil elementele de patrimoniu și peisaj natural și cultural.

Sursa: MDLPA

🏵🏵🏵

APELURI – Finanțări

EIT a lansat un apel privind consolidarea capacității de inovare pentru învățământul superior

Institutul European de Inovare și Tehnologie a anunțat lansarea celui de-al treilea apel în cadrul Inițiativei EIT HEI (Innovation Capacity Building for Higher Education).

Scopul acestei inițiative este de a consolida competitivitatea Europei prin întărirea capacității de inovare și antreprenoriale a instituțiilor de învățământ superior și abilitarea acestora de a deveni actori-cheie în ecosistemele de inovare.

**Printre organizațiile și țările eligibile pentru a participa la cererile de propuneri se numără:**

* Instituții de învățământ superior;
* Întreprinderi publice sau private, mici, mijlocii sau mari;
* Institute de cercetare;
* Organisme publice la nivel local, regional sau național;
* Organizații intermediare sau asociații care reprezintă instituții de învățământ superior.

**Proiectele se pot axa pe mai multe teme, printre care:**

* Promovarea angajamentului și a schimbării instituționale;
* Consolidarea parteneriatelor;
* Contribuția la dezvoltarea inovațiilor și a întreprinderilor;
* Îmbunătățirea calității educației antreprenoriale;
* Crearea și diseminarea cunoștințelor.

În această ordine de idei, **vor avea loc o serie de seminarii web de informare pentru a oferi mai multe detalii și pentru a răspunde la întrebările solicitanților**. Webinarele vor avea loc astfel:

* Sesiunea 1 - 17 noiembrie 2022; 11:00-12:15 CET;
* Sesiunea 2 - 5 decembrie 2022, 15:00-16:30 CET;
* Sesiunea 3 - 10 ianuarie 2023, 15:00-16:00 CET;
* Sesiunea 4 - 7 februarie 2023, 11:00-12:00 CET.

Pentru mai multe detalii puteți accesa rubrica noastră [***alte finanțări***](https://www.fonduri-structurale.ro/alte-finantari/672/eit-a-lansat-un-apel-privind-consolidarea-capacitatii-de-inovare-pentru-invatamantul-superior).

***Sursa: www.fonduri-structurale.ro***

\*

S-a lansat cel de-al treilea apel de proiecte în cadrul Fondului pentru Inovare!

Comisia Europeană a lansat în data de 3 noiembrie 2022 cea de-a treia cerere de proiecte la scară largă în cadrul Fondului UE pentru inovare .

În cadrul acestui apel vor fi finanțate proiecte care acoperă următoarele subiecte:

**1. Decarbonizarea generală**

Beneficiari eligibili: persoane juridice (organisme publice sau private) stabilite într-una dintre țările eligibile (statele membre ale UE, Norvegia, Islanda).

Buget: 1.000.000.000 euro

Apelul vizează proiecte inovatoare în domeniul energiei regenerabile, al industriilor energo-intensive, al stocării energiei sau al captării, utilizării și stocării carbonului, precum și al produselor care le înlocuiesc pe cele cu emisii mari de carbon (în special carburanții pentru transport cu emisii reduse de carbon, inclusiv pentru transportul maritim și aerian);

Pentru mai multe detalii click [***aici***](https://ec.europa.eu/info/funding-tenders/opportunities/portal/screen/opportunities/topic-details/innovfund-2022-lsc-01-general;callCode=null;freeTextSearchKeyword=;matchWholeText=true;typeCodes=0,1,2,8;statusCodes=31094501,31094502,31094503;programmePeriod=2021%20-%202027;programCcm2Id=43089234;programDivisionCode=null;focusAreaCode=null;destination=null;mission=null;geographicalZonesCode=null;programmeDivisionProspect=null;startDateLte=null;startDateGte=null;crossCuttingPriorityCode=null;cpvCode=null;performanceOfDelivery=null;sortQuery=sortStatus;orderBy=asc;onlyTenders=false;topicListKey=topicSearchTablePageState)

**2. Electrificarea inovatoare în industrie și hidrogen**

Beneficiari eligibili: persoane juridice (organisme publice sau private) stabilite într-una dintre țările eligibile (statele membre ale UE, Norvegia, Islanda).

Buget: 1.000.000.000 euro

Apelul vizează proiecte inovatoare în domeniul metodelor de electrificare pentru a înlocui utilizarea combustibililor fosili în industrie, precum și producția de hidrogen din surse regenerabile sau de creștere a utilizării hidrogenului în industrie.

Pentru mai multe detalii click [***aici***](https://ec.europa.eu/info/funding-tenders/opportunities/portal/screen/opportunities/topic-details/innovfund-2022-lsc-02-industry-elec-h2;callCode=null;freeTextSearchKeyword=;matchWholeText=true;typeCodes=0,1,2,8;statusCodes=31094501,31094502,31094503;programmePeriod=2021%20-%202027;programCcm2Id=43089234;programDivisionCode=null;focusAreaCode=null;destination=null;mission=null;geographicalZonesCode=null;programmeDivisionProspect=null;startDateLte=null;startDateGte=null;crossCuttingPriorityCode=null;cpvCode=null;performanceOfDelivery=null;sortQuery=sortStatus;orderBy=asc;onlyTenders=false;topicListKey=topicSearchTablePageState).

**3. Producția de tehnologii curate**

Beneficiari eligibili: persoane juridice (organisme publice sau private) stabilite într-una dintre țările eligibile (statele membre ale UE, Norvegia, Islanda).

Buget: 700.000.000 euro

Apelul vizează proiecte inovatoare în domeniul fabricării de componente, precum și de echipamente finale pentru electrolizoare și pile de combustie, pentru conversie energie regenerabilă, stocare de energie și pompe de căldură.

Pentru mai multe detalii click [***aici***](https://ec.europa.eu/info/funding-tenders/opportunities/portal/screen/opportunities/topic-details/innovfund-2022-lsc-03-manufacturing;callCode=null;freeTextSearchKeyword=;matchWholeText=true;typeCodes=0,1,2,8;statusCodes=31094501,31094502,31094503;programmePeriod=2021%20-%202027;programCcm2Id=43089234;programDivisionCode=null;focusAreaCode=null;destination=null;mission=null;geographicalZonesCode=null;programmeDivisionProspect=null;startDateLte=null;startDateGte=null;crossCuttingPriorityCode=null;cpvCode=null;performanceOfDelivery=null;sortQuery=sortStatus;orderBy=asc;onlyTenders=false;topicListKey=topicSearchTablePageState).

**4. Proiecte-pilot de dimensiuni medii**

Beneficiari eligibili: persoane juridice (organisme publice sau private) stabilite într-una dintre țările eligibile (statele membre ale UE, Norvegia, Islanda).

Buget: 300.000.000 euro

Apelul vizează proiecte cu nivel ridicat de inovatoare în domeniul tehnologiilor disruptive sau revoluționare pentru o decarbonizare profundă, care poate demonstra inovația într-un mediu operațional, dar nu se așteaptă să ajungă la o producție comercială.

Pentru mai multe detalii click [***aici***](https://ec.europa.eu/info/funding-tenders/opportunities/portal/screen/opportunities/topic-details/innovfund-2022-lsc-04-pilots;callCode=null;freeTextSearchKeyword=;matchWholeText=true;typeCodes=0,1,2,8;statusCodes=31094501,31094502,31094503;programmePeriod=2021%20-%202027;programCcm2Id=43089234;programDivisionCode=null;focusAreaCode=null;destination=null;mission=null;geographicalZonesCode=null;programmeDivisionProspect=null;startDateLte=null;startDateGte=null;crossCuttingPriorityCode=null;cpvCode=null;performanceOfDelivery=null;sortQuery=sortStatus;orderBy=asc;onlyTenders=false;topicListKey=topicSearchTablePageState).

**Termenul limită** de transmitere a propunerilor de proiecte este **16 martie 2023.**

În acest sens, Agenția Executivă Europeană pentru Climă, Infrastructură și Mediu și Direcția Generală Politici Climatice vor organiza, în perioada **29-30 noiembrie 2022, zile de informare despre cel de-al treilea apel de proiecte** la scară largă și despre lecțiile învățate din cel de-al doilea apel de proiecte la scară largă. Click [***aici***](https://cinea.ec.europa.eu/news-events/events/innovation-fund-info-days-third-call-large-scale-projects-2022-11-29_en) pentru informații detaliate legate de acest eveniment.

Sursa: Ministerul Energiei

\*

Înscrieri deschise pentru Premiile Europene pentru Patrimoniu / Premiile Europa Nostra 2023!

Comisia Europeană alături de Europa Nostra organizează încă din anul 2002 Premiile Europene pentru Patrimoniu / Premiile Europa. Prin intermediul acestor premii se celebrează cei mai inspirați arhitecți, artizani, experți în patrimoniu cultural, profesioniști, voluntari, instituții publice și private și comunități locale din Europa.

În acest sens, UE premiază realizările în domeniul patrimoniului din Europa, în următoarele categorii principale:

* Conservare și reutilizare adaptivă;
* Cercetare;
* Educație, formare și competențe;
* Implicare și sensibilizare a cetățenilor;
* Campionii patrimoniului.

Câștigătorii vor fi anunțați în cadrul ceremoniei de decernare a Premiilor Europene pentru Patrimoniu și vor primi un premiu în valoare de 10.000 euro fiecare.

Termenul limită de depunere a candidaturii este 5 decembrie 2022. În acest sens, toate candidaturile pot fi trimise prin intermediul [platformei electronice.](https://european-heritage.awardsplatform.com/)

Pentru mai multe detalii puteți accesa rubrica noastră [alte finanțări](https://www.fonduri-structurale.ro/alte-finantari/674/inscrieri-deschise-pentru-premiile-europene-pentru-patrimoniu-premiile-europa-nostra-2023).

Sursa:www.fonduri-structurale.ro

\*

S-a lansat apelul privind circulația operelor literare europene 2023

Agenția Executivă Europeană pentru Educație și Cultură (EACEA) a lansat astăzi [apelul anual pentru circulația operelor literare europene](https://ec.europa.eu/info/funding-tenders/opportunities/portal/screen/opportunities/topic-details/crea-cult-2023-lit;callCode=null;freeTextSearchKeyword=;matchWholeText=true;typeCodes=1,0;statusCodes=31094502;programmePeriod=2021%20-%202027;programCcm2Id=4) în cadrul Programului Europa Creativă.

Linia de finanțare se adresează editurilor din statele participante la program, sprijinind traducerea, publicarea, distribuția și promovarea la nivel european a operelor de ficțiune, indiferent de genul lor literar (romane, nuvele, povestiri, piese de teatru, poezii, benzi desenate și ficțiune pentru copii) sau format (e-books și audiobooks).

**Prioritățile liniei de finanțare sunt următoarele:**

* consolidarea circulației transnaționale și a diversității literaturii europene;
* încurajarea traducerii și promovării operelor de ficțiune scrise în limbi mai puțin utilizate, pentru a crește circulația acestora pe piețele mai mari din Europa și nu numai;
* atragerea unor noi categorii de public;
* consolidarea competitivității sectorului editorial prin încurajarea cooperării în cadrul lanțului valoric.

Totodată

* se recomandă respectarea principiului remunerării echitabile a scriitorilor și traducătorilor, în conformitate cu [raportul „Translators on the cover"](https://op.europa.eu/en/publication-detail/-/publication/a4059b86-8317-11ec-8c40-01aa75ed71a1/language-en), al **Grupului de experți din Statele Membre UE dedicat multilingvismului și traducerilor, instituit prin metoda deschisă de coordonare;**
* **având în vedere circumstanțele excepționale din Europa, vor fi încurajate proiectele care au ca obiectiv furnizarea de cărți în limba ucraineană refugiaților și persoanelor strămutate din Ucraina.**În acest sens, vor fi eligibile tipărirea, distribuirea și promovarea operelor de ficțiune europene sau ucrainene în limba ucraineană.

Termenul-limită pentru depunerea proiectelor este **21 februarie 2023, ora 18:00 (ora României).**

**Bugetul total alocat acestui apel este de 5.000.000 €.**

**Sunt finanțate proiectele cu o durată de maximum 3 ani, depuse atât de aplicanți individuali, cât și de consorții de parteneri (ex. editură + rețea de distribuție + librării):**

* de mai mică amploare: traducerea, publicarea, distribuirea și pro­movarea unui pachet de 5 - 10 opere de ficțiune, grant maxim - 100.000 € (60% din bugetul total eligibil);
* de amploare medie: traducerea, publicarea, distribuirea și promovar­ea unui pachet de 11 - 20 de cărți, grant maxim - 200.000 € (60% din bugetul total eligibil);
* de mai mare amploare: traducerea, publicarea, distribuirea și pro­movarea unui pachet de minim 21 de cărți, grant maxim - 300.000 € (60% din bugetul total eligibil).

Sursa: Biroul Europa Creativă România

\*

Apel de proiecte dedicat „înverzirii” antreprenorilor și IMM-urilor din economia socială

Consiliul European pentru Inovare și Agenția Executivă pentru IMM-uri au lansat pe 9 noiembrie 2022 apelul de proiecte **„Greening social economy SMEs and entrepreneurs in the proximity and social economy ecosystem through transnational co-operation"**,finanțat prin Programul pentru Piața Unică (Single Market Programme).

Bugetul total este de 6.000.000 euro.

Termen limită de depunere este 14 februarie 2023, ora 17:00:00 CET.

Pe  12 decembrie 2022 va fi organizată o sesiune de informare pentru acest apel. Sesiunea se va axa pe informații generale despre contextul politic al apelului și prevederile tehnice și financiare ale acestuia, cu explicații privind procesul de depunere a cererilor, Înscrierile sunt deschise până pe 7 decembrie 2022. Pentru detalii, click [***aici.***](https://ec.europa.eu/eusurvey/runner/SMP-COSME-2022-SEE)

|  |  |  |
| --- | --- | --- |
| **Beneficiari eligbili** | **Alocare financiară** | **Termen limită de depunere** |
| persoane juridice (organisme publice sau private) constituite legal şi stabilite în statele membre UE sau ţările participante la program | maximum între 750.000 și 1.000.000 euro/proiect | 14 februarie 2023, ora 17:00:00 CET |

**Programul de finanțare**

Programul privind Piața Unică

**Operator de program**

Agenţia executivă europeană pentru IMM-uri şi Consiliul European pentru Inovare (EISMEA)

**Obiective**

* sprijinirea cooperării transnaționale și intersectoriale, precum și a schimbului de bune practici pentru a permite creșterea durabilă a IMM-urilor și a antreprenorilor din economia socială în ceea ce privește tranziția ecologică;
* consolidarea capacităților și competențelor personalului și a managementului din cadrul IMM-urilor din economia socială pentru a-și ecologiza operațiunile și a dezvolta produse și servicii durabile;
* încurajarea adoptării alternativelor durabile și a soluțiilor inovatoare prin consolidarea capacităților, incubare și accelerare, servicii de consiliere și coaching;
* încurajarea cooperării între entitățile din economia socială, pe de o parte, și întreprinderile tradiționale, mediul academic și autoritățile publice, pe de altă parte.

**Componența consorțiului**

Propunerile trebuie să fie depuse de un consorțiu de solicitanți care respectă următoarele condiții:

* cel puțin șase entități independente din cel puțin trei țări eligibile diferite;
* cel puțin un intermediar al economiei sociale pentru fiecare țară participantă implicată în consorțiu;
* cel puțin una și cel mult două organizații de sprijin active la nivelul UE.

**Buget**

Bugetul apelului este 6.000.000 euro

**Durata proiectului**

Proiectele trebuie să aibă o durată cuprinsă între 24 și 36 de luni.

**Criterii de evaluare**

* Relevanță - 30 puncte;
* Calitate - 60 puncte;
* Impact - 10 puncte.

Pentru mai multe detalii click [***aici.***](https://eismea.ec.europa.eu/funding-opportunities/calls-proposals/greening-social-economy-smes-and-entrepreneurs-proximity-and-social-economy-ecosystem-through_en)

Sursa: Comisia Europeană

\*

Granturi de până la 500.000 euro pentru sprijinirea producției românești

 Ministerul Agriculturii și Dezvoltării Rurale a anunțat că în ședința de Guvern de miercuri, 16 noiembrie 2022 a fost aprobată o Ordonanță de Urgență prin care se instituie o schemă ce are ca obiectiv acordarea unui grant financiar operatorilor din industria de fabricare a produselor de morărit, a uleiurilor si grăsimilor, a produselor lactate,  a preparatelor pentru hrana animalelor de fermă.

**Beneficiarii schemei**sunt operatorii economici care desfășoară activități încadrate în următoarele clase de clasificare: Cod CAEN 1061 - Fabricarea produselor de morărit, Cod CAEN 1041 - Fabricarea uleiurilor și grăsimilor, Cod CAEN 1051 - Fabricarea produselor lactate si a brânzeturilor Cod CAEN 1091 - Fabricarea preparatelor pentru hrana animalelor de fermă. Grantul financiar reprezintă suma maximă care se acordă per operator pentru asigurarea unor cantități minime de faină de grâu, mălai, ulei de floarea soarelui, lapte consum și produse lactate și furaje combinate pentru hrana animalelor.

**Grantul financiar maxim**care se acordă per beneficiar este de **500.000 euro**, **condiționat de constituirea unor stocuri materie primă pentru procesare**, astfel: 14.280 tone de grâu, sau 14.280 tone porumb, sau 9.615 tone de floarea-soarelui, sau 10.000 tone lapte crud materie primă, sau pentru obținerea de furaje combinate 15.600 tone constituite din grâu și/sau orz și/sau porumb și/sau soia și /sau rapiță.

Dacă stocurile constituite:

* sunt mai mici decât cele prevăzute, nivelul grantului financiar se diminuează procentual, în mod corespunzător;
* sunt mai mari decât cele prevăzute, se acordă nivelul maxim al grantului financiar.

**Resursele financiare totale** necesare implementării schemei de ajutor de stat sunt de **200.000.000 euro**, care se asigură de la bugetul de stat, prin bugetul Ministerului Agriculturii și Dezvoltării Rurale, astfel:

* creditele de angajament necesare înscrierii în program și depunerii cererilor se asigură în cadrul prevederilor bugetare aprobate Ministerului Agriculturii și Dezvoltării Rurale pe anul 2022.
* creditele bugetare necesare efectuării plăților beneficiarilor ajutorului de stat se asigură din prevederile bugetare aprobate Ministerului Agriculturii și Dezvoltării Rurale pe anul 2023, în cadrul limitelor de cheltuieli aprobate.

Actul normativ este fundamentat pe Comunicarea CE - Cadru temporar de criză pentru măsuri de ajutor de stat de sprijinire a economiei, ca urmare a agresiunii Rusiei împotriva Ucrainei, cu modificările și completările ulterioare. Potrivit Comunicării Comisiei Europene din data de 28.10.2022, Cadrul temporar de criză pentru măsuri de ajutor de stat de sprijinire a economiei ca urmare a agresiunii Rusiei împotriva Ucrainei și-a prelungit aplicabilitatea până la data de 31 decembrie 2023.

Sursa: MADR

🏵🏵🏵

Consultare Publică

PNRR: Ghid de finanțare pentru Componenta 12: Sănătate, Investiția specifică I1.2. Unități medicale mobile (caravane), în consultare publică

Ministerul Sănătății a lansat miercuri, 16 noiembrie 2022, în consultare publică Ghidul de finanțare pentru Componenta 12: Sănătate, Investiția specifică I1.2. Unități medicale mobile (caravane).

**Solicitanții eligibili** pot fi orice entitate publică care deține o unitate sanitară în cadrul căreia există secție de specialitate în oncologie:

* UAT-urilor, definite conform Legii administrației publice locale nr. 215 din 21 aprilie 2001, republicată cu modificările și completările ulterioare și constituite potrivit Legii nr. 2 din 16 februarie 1968 privind organizarea administrativă a teritoriului României, republicată cu modificările și completările ulterioare;
* Parteneriate între UAT și entități cu personalitate juridică proprie care au în componență una sau mai multe unități sanitare, respectiv imobilul în care funcționează unitatea sanitară. Liderul de proiect/parteneriat va fi Unitatea Administrativ Teritorială;
* Unități sanitare aflate în subordinea Instituțiilor centrale care dețin rețea proprie sanitară;
* Unități sanitare aflate în subordinea Ministerului Sănătății.

Investiția 1.2 are un **buget total** de**4.020.000,00**euro prin care se vor finanța 8 unități spitalicești cu expertiză în domeniul oncologiei pentru achiziționarea a 10 unități mobile de screening.

**Valoarea minimă** nerambursabilă a finanțării per proiect este de**200.000,00**euro fără TVA, iar **valoarea maximă** este de **402.000,00** euro fără TVA.

Investițiile vor consta în achiziționarea unităților de screening pentru cancerul mamar și cervical.

*Observațiile se pot transmite la adresa: alexandru.rogobete@ms.ro, până cel târziu 30 noiembrie 2022, orele 12:00.*

**Documente**

[Consultare-publica.-I.1.2.-Unitati-medicale-mobile.pdf](https://www.fonduri-structurale.ro/descarca-document/40255)

Sursa: Ministerul Sănătății

\*

Proiect OUG privind dezvoltarea sistemului informatic MySMIS2021/SMIS2021+ și a aplicațiilor informatice MySMIS2021 și SMIS2021, în consultare publică

Ministerul Investițiilor și Proiectelor Europene a lansat marți, 15 noiembrie 2022, spre consultare publică, un proiect de OUG privind dezvoltarea sistemului informatic MySMIS2021/SMIS2021+ și a aplicațiilor informatice MySMIS2021 și SMIS2021 pentru gestionarea fondurilor europene aferente perioadei de programare 2021-2027 și pentru completarea Legii nr. 153/2017 privind salarizarea personalului plătit din fondurile publice.

Ordonanță de urgență stabilește cadrul instituțional pentru dezvoltarea și funcționarea sistemului unic de management al informației privind fondurile externe nerambursabile aferente perioadei de programare 2021-2027 acordate României.

Astfel, prevederile prezentei ordonanțe de urgență stabilesc că Serviciul de Telecomunicații Speciale va asigura dezvoltarea aplicațiilor informatice MySMIS 2021 și SMIS2021, inclusiv administrarea tehnică a acestora și a sistemului informatic MySMIS2021/ SMIS2021+, în timp ce MIPE va asigura administrarea operațională a acestora.

***În aplicarea ordonanței de urgență, MIPE are următoarele atribuții și responsabilități:***

* realizează analiza de business necesară pentru dezvoltarea aplicațiilor informatice MySMIS2021 și SMIS2021, cu sprijinul STS;
* asigură suportul tehnic pentru utilizatorii finali ai aplicațiilor informatice;
* pune la dispoziție infrastructura IT fizică și virtuală pentru dezvoltarea sistemului informatic MySMIS2021/SMIS2021+;
* administrează infrastructura proprie IT fizică și virtuală pentru sistemul informatic MySMIS2021/SMIS2021+, cu sprijinul STS;
* monitorizează și auditează infrastructura fizică și virtuală, cu sprijinul STS.

***În aplicarea ordonanței de urgență, STS are următoarele atribuții și responsabilități:***

* asigură, în baza cerințelor operaționale furnizate de MIPE, proiectarea, dezvoltarea și implementarea funcționalităților necesare realizării aplicațiilor informatice MySMIS2021 și SMIS2021,  precum și acordarea de suport specializat, la nivel de experți, la solicitarea MIPE;
* efectuează testările de performanță și de securitate ale aplicațiilor informatice  MySMIS2021 și SMIS2021 și realizează operaționalizarea acestora;
* asigură mentenanța corectivă și evolutivă a aplicațiilor informatice MySMIS2021 și SMIS2021 dezvoltate, precum şi serviciile de securitate cibernetică asociate;
* asigură găzduirea fizică a echipamentelor hardware ale MIPE aferente sistemului informatic MySMIS2021/SMIS2021+, precum și serviciile de comunicații necesare pentru funcționarea acestuia;
* configurează, administrează și operează rețeaua de comunicații de tip VPN care asigură conectarea entităților responsabile la sistemul informatic, respectiv expunerea serviciilor de interes către rețeaua Internet;
* configurează și administrează tehnic centrul de suport operat de MIPE;
* administrează din punct de vedere tehnic infrastructura de comunicații a sistemului informatic MySMIS2021/SMIS2021+.

Totodată, prin prezenta ordonanță de urgență se completează art. 16 din Legea nr. 153/2017 privind salarizarea personalului plătit din fondurile publice și se creează cadrul legal pentru acordarea unei majorări salariale pentru personalul Serviciului de Telecomunicații Speciale care desfășoară activități de analiză de business, testare, dezvoltare, administrare, operare, suport și mentenanță, inclusiv comunicații și securitate cibernetică pentru sistemele și aplicațiile informatice de gestionare a asistenței financiare nerambursabile/rambursabile, inclusiv MySMIS/SMIS2021+ și aplicațiile informatice conexe MySMIS2021 și SMIS2021.

Propunerile, sugestiile şi opiniile privind proiectul de act normativ pot fi transmise la adresa de e-mail: oug.mysmis@mfe.gov.ro

**Documente**

[OUG MySMIS MIPE STS.zip](https://www.fonduri-structurale.ro/descarca-document/40253)

Sursa: MIPE

🏵🏵🏵

Din actualitatea europeană

Declarație comună - 1 miliard de euro mobilizat pentru culoarele de solidaritate în vederea sporirii securității alimentare la nivel mondial și a asigurării unor resurse vitale pentru economia Ucrainei

*În numele Comisiei Europene, Cehiei, Poloniei, României, Slovaciei, Republicii Moldova, Ucrainei, Băncii Europene de Investiții, Băncii Europene pentru Reconstrucție și Dezvoltare și Grupului Băncii Mondiale*

Ca parte a răspunsului Uniunii Europene la agresiunea Rusiei împotriva Ucrainei, Comisia Europeană și statele membre ale UE din vecinătate au instituit, la 12 mai 2022, culoarele de solidaritate UE-Ucraina. Culoarele de solidaritate sunt coridoare esențiale pentru exporturile agricole ale Ucrainei, precum și pentru exportul și importul de alte mărfuri.

Fiind unul dintre cei mai mari producători de cereale din lume, Ucraina furniza în mod normal aproximativ 45 de milioane de tone de cereale pe piața mondială în fiecare an. Cu toate acestea, în războiul său brutal împotriva Ucrainei, Rusia vizează în mod deliberat producția și exporturile agricole, blocând tranzitul în condiții de siguranță către și dinspre porturile ucrainene de la Marea Neagră și constituind stocuri în silozuri de cereale. Acest lucru a determinat creșterea prețurilor la cereale la nivel mondial, a creat insecuritate alimentară la nivel global și a pus în pericol mijloacele de subzistență a milioane de oameni care depind de cerealele respective.

De la crearea culoarelor de solidaritate, au fost exportate peste 15 milioane de tone de produse agricole ucrainene (cereale, semințe oleaginoase și produse conexe), pe cale rutieră, feroviară și prin porturile Mării Negre și ale Dunării. În plus, începând cu luna august, Inițiativa cerealelor de la Marea Neagră a contribuit la relansarea transporturilor de cereale din porturile ucrainene de la Marea Neagră, reducând astfel în continuare prețurile la alimente la nivel mondial.

Împreună, aceste inițiative au permis exportul a aproximativ 25 de milioane de tone de cereale, semințe oleaginoase și produse conexe ucrainene între luna mai și sfârșitul lunii octombrie către piețele mondiale, inclusiv către țările care au cea mai mare nevoie de acestea.

Culoarele de solidaritate sunt în prezent singura opțiune pentru exportul tuturor celorlalte mărfuri ucrainene neagricole către restul lumii și pentru importul tuturor mărfurilor de care Ucraina are nevoie, cum ar fi combustibilul și asistența umanitară. Ca atare, culoarele de solidaritate au devenit resursa vitală a economiei Ucrainei, aducând venituri atât de necesare fermierilor și întreprinderilor ucrainene, în valoare de peste 15 miliarde EUR.

UE a colaborat cu statele membre, cu Ucraina și Republica Moldova, cu parteneri și companii internaționale, precum și cu operatori de transport pentru a îmbunătăți funcționarea culoarelor de solidaritate. Ca state membre ale UE aflate în vecinătate, Polonia, România, Slovacia și Ungaria au făcut eforturi și investiții enorme pentru a facilita aceste rute comerciale.

Culoarele de solidaritate au devenit o legătură indispensabilă pentru aprofundarea relațiilor cu Ucraina și Republica Moldova și sunt esențiale pentru stabilirea unei conectivități mai stabile cu UE în perspectiva viitoarei aderări. Acestea aduc Ucraina și Republica Moldova mai aproape de piața unică a UE, menținând totodată ambele țări conectate la restul lumii.

Totuși, culoarele de solidaritate își ating limitele de capacitate, blocajele persistă, iar costurile logistice sunt ridicate. Pentru a susține și a spori în continuare capacitatea culoarelor de solidaritate, am mobilizat investiții semnificative prin intermediul diferitelor programe existente la nivelul UE și la nivel național. Facilitarea administrativă și operațională trebuie să continue, inclusiv în ceea ce privește simplificarea procedurilor de trecere a frontierei, și este nevoie de mai multe fonduri.

Comisia Europeană va aloca de urgență granturi în valoare de 250 de milioane EUR pentru a consolida culoarele de solidaritate. Pe termen scurt, vom sprijini îmbunătățiri rapide, în special în ceea ce privește echipamentele mobile, pentru a reduce timpii de așteptare și pentru a ameliora circulația prin punctele de trecere a frontierei și căile de acces ale acestora. Pe termen mediu, mobilizăm Mecanismul pentru interconectarea Europei (MIE) și 50 de milioane EUR pentru a sprijini dezvoltarea infrastructurii necesare în scopul de a spori și mai mult capacitatea culoarelor de solidaritate.

Colaborând cu instituții financiare partenere, precum Banca Europeană de Investiții, Banca Europeană pentru Reconstrucție și Dezvoltare și Banca Mondială, dorim să asigurăm lichidități pentru operatori, precum și finanțarea reparațiilor și creșteri ale capacității. În special,

* Banca Europeană de Investiții intenționează să investească până la sfârșitul anului 2023 până la 300 de milioane EUR în proiecte care răspund obiectivelor culoarelor de solidaritate. Aceasta se adaugă activității deja anunțate și finanțate [[1]](https://ec.europa.eu/commission/presscorner/" \l "_ftn1) în Ucraina, din care o parte semnificativă este dedicată modernizărilor rutiere și feroviare. În plus, Banca Europeană de Investiții și Comisia Europeană pun la dispoziție expertiza tehnică a Jaspers (Asistență comună în vederea sprijinirii proiectelor în regiunile europene) pentru identificarea și pregătirea proiectelor de transport transfrontaliere care urmează să fie finanțate în cadrul MIE și care pot atrage o potențială cofinanțare din partea BEI.
* Pe baza activității desfășurate timp de mai multe luni pe teren cu Comisia Europeană și cu toate părțile interesate relevante, în perioada 2022-2023 Banca Europeană pentru Reconstrucție și Dezvoltare intenționează să investească în favoarea culoarelor de solidaritate 300 de milioane EUR, din care o parte va fi destinată proiectelor deja identificate și în curs de aprobare.
* Pe lângă modelarea transporturilor regionale, evaluarea rapidă a daunelor pentru a identifica investițiile prioritare în materie de reparații și redresare, precum și activitatea în curs privind comerțul și logistica, Grupul Băncii Mondiale pregătește un proiect de urgență pentru a efectua reparații ale infrastructurii feroviare și rutiere deteriorate de război, urmând ca în 2023 să fie plătite până la 100 de milioane USD. Reabilitarea infrastructurii feroviare și a logisticii multimodale din România și Republica Moldova la frontierele cu Ucraina face obiectul dezbaterii pentru a susține exporturile și importurile critice ale Ucrainei și pentru a pune bazele reconstrucției.

De asemenea, facem apel la partenerii noștri internaționali să ofere sprijin financiar suplimentar în favoarea acestor acțiuni, care sunt esențiale pentru Ucraina, pentru Republica Moldova și pentru securitatea alimentară la nivel mondial.

[[1]](https://ec.europa.eu/commission/presscorner/" \l "_ftnref1) : <https://www.eib.org/en/press/all/2022-400-another-eur550-million-from-the-eib-group-supported-by-an-eu-guarantee-reaches-ukraine-for-immediate-assistance>

Sursa: <https://romania.representation.ec.europa.eu/>

\*

Previziunile economice de toamnă ale Comisiei Europene pentru România: 1,8% creștere economică în 2023 și 2,2% în 2024

Previziunile economice de toamnă ale Comisiei Europene pentru România: 1,8% creștere economică în 2023 și 2,2% în 2024

După un an 2022 cu o creștere importantă, economia României urmează să încetinească, estimându-se că PIB-ul real va crește cu aproximativ 2 % în următorii ani, din cauza inflației în urcare, a înăspririi condițiilor financiare și a urmărilor războiului de agresiune al Rusiei împotriva Ucrainei. Se preconizează că inflația va atinge un nivel maxim la sfârșitul anului 2022 și că va rămâne la un nivel ridicat în 2023, înainte de a scădea în 2024. Șomajul se va menține la aproximativ 5-6 %. Se estimează că deficitul public va scădea treptat până la 4,8 % în 2024, ca urmare a veniturilor ridicate și a scăderii cheltuielilor curente ca pondere din PIB, în principal pe fondul unei creșteri semnificative a PIB-ului nominal. Ponderea datoriei în PIB va fi de circa 47,6 % în 2024.

În ansamblu, se estimează că PIB-ul real va înregistra o creștere cu 5,8 % în 2022, cu 1,8 % în 2023 și cu 2,2 % în 2024. În privința riscurilor, previziunile macroeconomice înclină către o evoluție negativă, deoarece întârzierile în ceea ce privește punerea în aplicare a planului de redresare și reziliență al României ar putea reduce investițiile și creșterea economică.

**La nivelul UE**

După o primă jumătate a anului puternică, economia UE a intrat într-o fază mult mai dificilă. Șocurile declanșate de războiul de agresiune al Rusiei împotriva Ucrainei afectează cererea mondială și consolidează presiunile inflaționiste la nivel mondial. UE se numără printre cele mai expuse economii avansate, din cauza proximității sale geografice față de război și a dependenței puternice de importurile de gaze din Rusia. Criza energetică erodează puterea de cumpărare a gospodăriilor și afectează producția. Percepția generală asupra economiei a scăzut semnificativ. Prin urmare, deși se preconizează că creșterea în 2022 va fi mai bună decât se preconizase anterior, perspectivele pentru 2023 sunt semnificativ mai slabe în ceea ce privește creșterea economică și mai ridicate în ceea ce privește inflația în comparație cu previziunile intermediare ale Comisiei din vara acestui an.

**Creșterea preconizată se va contracta semnificativ la sfârșitul anului**

Creșterea PIB-ului real în UE a surprins prin creșterea sa în prima jumătate a anului 2022, întrucât consumatorii și-au reluat puternic cheltuielile, în special pentru servicii, în urma relaxării măsurilor de limitare a răspândirii COVID-19. Expansiunea a continuat în trimestrul III, deși într-un ritm considerabil mai lent.

Pe fondul incertitudinii ridicate, al presiunilor ridicate asupra prețurilor la energie, al erodării puterii de cumpărare a gospodăriilor, al unui mediu extern mai slab și al unor condiții de finanțare mai stricte, se preconizează că UE, zona euro și majoritatea statelor membre vor intra în recesiune în ultimul trimestru al anului. Cu toate acestea, dinamica puternică din 2021 și creșterea puternică din prima jumătate a anului urmează să ducă la creșterea PIB-ului real în 2022 în ansamblu la 3,3 % în UE (3,2 % în zona euro) – cu mult peste nivelul de [2,7 % preconizat în previziunile intermediare din vară](https://ec.europa.eu/commission/presscorner/detail/ro/ip_22_4511).

Pe măsură ce inflația continuă să ducă la reducerea veniturilor disponibile ale gospodăriilor populației, se preconizează că în trimestrul I al anului 2023 activitatea economică va continua să se contracte. Se preconizează că creșterea economică va reveni în Europa în primăvară, deoarece inflația își relaxează treptat influența asupra economiei. Cu toate acestea, având în vedere dificultățile puternice care frânează în continuare cererea, activitatea economică va fi modestă, creșterea PIB ajungând la 0,3 % în 2023 în ansamblu, atât în UE, cât și în zona euro.

Se preconizează că, până în 2024, creșterea economică își va recâștiga treptat forța, ajungând în medie la 1,6 % în UE și la 1,5 % în zona euro.

**Inflația nu a atins încă nivelul maxim înainte de relaxarea treptată**

Se preconizează că valorile inflației mai ridicate decât cele preconizate în primele zece luni ale anului 2022 și presiunile tot mai mari asupra prețurilor au dus la creșterea inflației la sfârșitul anului și au ridicat rata anuală a inflației la 9,3 % în UE și la 8,5 % în zona euro. Se preconizează că inflația va scădea în 2023, dar va rămâne ridicată la 7,0 % în UE și la 6,1 % în zona euro, înainte de a se tempera la 3,0 % și, respectiv, 2,6 % în 2024.

În comparație cu previziunile intermediare din vară, aceasta reprezintă o revizuire în sens ascendent de aproape un punct procentual pentru 2022 și de peste două puncte procentuale în 2023. Revizuirile reflectă în principal prețuri cu ridicata semnificativ mai mari la gaze și energie electrică, care exercită presiuni asupra prețurilor cu amănuntul la energie, precum și asupra majorității bunurilor și serviciilor din coșul de consum.

**Cea mai puternică piață a forței de muncă din ultimele decenii va rămâne rezilientă**

În pofida mediului dificil, piața forței de muncă a continuat să aibă performanțe solide, înregistrând cel mai ridicat nivel de ocupare a forței de muncă și de participare, în timp ce șomajul a rămas la cel mai scăzut nivel din ultimele decenii. Expansiunea economică puternică a determinat angajarea a încă două milioane de persoane în prima jumătate a anului 2022, ceea ce a dus la creșterea numărului de persoane angajate în UE la un nivel record de 213,4 milioane. Rata șomajului a rămas la un nivel minim record de 6,0 % în septembrie.

Se preconizează că piețele forței de muncă vor reacționa cu întârziere la încetinirea activității economice, dar vor rămâne reziliente. Creșterea ocupării forței de muncă în UE este estimată la 1,8 % în 2022, înainte de a stagna în 2023 și de a se apropia moderat de 0,4 % în 2024.

Ratele șomajului în UE sunt estimate la 6,2 % în 2022, 6,5 % în 2023 și 6,4 % în 2024.

**Creșterea economică scăzută, inflația ridicată și măsurile de sprijin pentru energie afectează deficitele**

Creșterea nominală puternică în primele trei trimestre ale anului și eliminarea treptată a sprijinului legat de pandemie au determinat o reducere suplimentară a deficitelor publice în 2022, în pofida noilor măsuri adoptate pentru a atenua impactul creșterii prețurilor la energie asupra gospodăriilor și întreprinderilor. După ce a scăzut la 4,6 % din PIB în 2021 (5,1 % în zona euro), se preconizează că deficitul în UE va continua să scadă la 3,4 % din PIB în acest an (3,5 % în zona euro).

Cu toate acestea, în 2023, deficitul public agregat va crește din nou ușor (la 3,6 % în UE și la 3,7 % în zona euro), pe măsură ce activitatea economică se deteriorează, cheltuielile cu dobânzile cresc, iar guvernele extind sau introduc noi măsuri discreționare pentru a atenua impactul prețurilor ridicate ale energiei. Retragerea planificată a acestora în cursul anului 2023 și reluarea creșterii economice ar trebui să reducă ulterior presiunea asupra bugetelor publice. Prin urmare, deficitul este estimat la 3,2 % din PIB în UE și la 3,3 % în zona euro în 2024.

În perioada analizată în previziuni, se preconizează o reducere suplimentară a ponderii a datoriei publice în produsul intern brut în UE, de la 89,4 % din PIB în 2021 la 84,1 % din PIB în 2024 (și de la 97,1 % la 91,4 % în zona euro).

**Un grad excepțional de incertitudine**

Perspectivele economice rămân marcate de un grad excepțional de incertitudine, întrucât războiul de agresiune al Rusiei împotriva Ucrainei continuă, iar potențialul apariției unor noi perturbări economice este departe de a fi epuizat.

Cea mai mare amenințare este reprezentată de evoluțiile negative de pe piața gazelor și de riscul de penurie, în special în iarna 2023-24. Dincolo de aprovizionarea cu gaze, UE rămâne expusă în mod direct și indirect la noi șocuri asupra altor piețe de mărfuri care reacționează la tensiunile geopolitice.

Inflația de lungă durată și eventualele ajustări dezordonate de pe piețele financiare mondiale la noul mediu cu rate ridicate ale dobânzii rămân, de asemenea, factori de risc importanți. Ambele sunt amplificate de potențialul de neconcordanță între obiectivele de politică bugetară și cele de politică monetară.

**Context**

Aceste previziuni se bazează pe o serie de ipoteze tehnice referitoare la evoluția cursurilor de schimb, a ratelor dobânzilor și a prețurilor produselor de bază, întemeiate pe informațiile disponibile până la data de 31 octombrie. Pentru toate celelalte date-sursă, inclusiv ipotezele privind politicile publice, aceste previziuni iau în considerare informațiile disponibile până la data de 27 octombrie, inclusiv. Cu excepția cazului în care sunt anunțate și detaliate în mod corespunzător noi politici, proiecțiile pornesc de la ipoteza menținerii politicilor actuale.

Comisia Europeană publică în fiecare an două seturi de previziuni cuprinzătoare (în primăvară și în toamnă) și două seturi de previziuni intermediare (în iarnă și în vară). Previziunile intermediare cuprind valorile anuale și trimestriale ale PIB-ului și ale inflației tuturor statelor membre pentru anul în curs și pentru anul următor, precum și date agregate pentru UE și zona euro.

Previziunile economice ale Comisiei Europene din iarna anului 2023 vor actualiza previziunile privind PIB-ul și inflația și se preconizează că vor fi prezentate în februarie 2023.

**Pentru informații suplimentare**

Document complet: [Previziunile economice din toamna anului 2022](https://economy-finance.ec.europa.eu/economic-forecast-and-surveys/economic-forecasts/autumn-2022-economic-forecast-eu-economy-turning-point_ro)

Urmăriți activitatea vicepreședintelui Dombrovskis pe Twitter: [@VDombrovskis](https://twitter.com/VDombrovskis?ref_src=twsrc%5Egoogle%7Ctwcamp%5Eserp%7Ctwgr%5Eauthor)

Urmăriți activitatea comisarului Gentiloni pe Twitter: [@PaoloGentiloni](https://twitter.com/PaoloGentiloni)

Urmăriți activitatea DG ECFIN pe Twitter: [@ecfin](https://twitter.com/ecfin)

Sursa: <https://romania.representation.ec.europa.eu/>

\*

Comisia salută acordul privind bugetul anual al UE pentru 2023

Parlamentul European și Consiliul Uniunii Europene, la propunerea Comisiei Europene, au ajuns la un acord cu privire la bugetul UE pentru 2023.

Acordul are ca obiect angajamente în valoare de 186,6 miliarde EUR și plăți în valoare de 168,7 miliarde EUR. Odată adoptat, bugetul ar permite UE să mobilizeze fonduri semnificative pentru a contribui la **atenuarea consecințelor grave ale războiului** de agresiune **purtat de Rusia** împotriva Ucrainei în această țară, dar și în vecinătatea sudică și în statele membre. Bugetul ar sprijini, de asemenea, redresarea durabilă aflată în curs în urma pandemiei de COVID-19 și ar proteja și ar crea locuri de muncă. Ar atrage investiții suplimentare într-o Europă **mai verde**, **mai digitală** și mai **rezilientă**, protejând în același timp persoanele cele mai vulnerabile din vecinătatea sa și din întreaga lume.

Bugetul convenit astăzi va direcționa fondurile către domeniile în care pot aduce cea mai mare schimbare, în concordanță cu cele mai importante nevoi ale statelor membre ale UE și ale partenerilor UE din întreaga lume.

Mai exact, s-a convenit să se aloce:

* 14,7 miliarde pentru a-i sprijini pe vecinii noștri, precum și pentru dezvoltarea și cooperarea internațională. Acordul include majorări specifice pentru Instrumentul de vecinătate, cooperare pentru dezvoltare și cooperare internațională (IVCDCI) – Europa globală (12,3 miliarde EUR), cu accent pe Ucraina și Moldova, pentru migrație în vecinătatea sudică, precum și pentru programul de ajutor umanitar (1,8 miliarde EUR) în scopul de a aborda situațiile de criză din întreaga lume;
* 1,5 miliarde EUR pentru Fondul pentru azil, migrație și integrare și 956,8 milioane EUR pentru Fondul de gestionare integrată a frontierelor în scopul de a accelera cooperarea în materie de gestionare a frontierelor externe, precum și pentru a consolida politica în materie de migrație și azil, inclusiv sprijinul acordat statelor membre care primesc refugiați din Ucraina;
* 3,0 miliarde EUR pentru Mecanismul pentru interconectarea Europei, în favoarea unei infrastructuri de transport actualizate și de înaltă performanță în vederea facilitării conexiunilor transfrontaliere, [cu un accent deosebit pe consolidarea culoarelor de solidaritate UE-Ucraina și a componentei energetice ca răspuns la criza energetică, în completarea propunerii REPowerEU în valoare de 20 de miliarde EUR];
* 295,2 milioane EUR pentru mobilitatea militară în vederea îmbunătățirii mobilității civile și militare;
* 3,7 miliarde EUR pentru Erasmus+ în scopul de a investi în tineri, inclusiv în elevii și studenții care fug din Ucraina, precum și 332,8 milioane EUR pentru sectoarele culturale și creative prin intermediul programului „Europa creativă”;
* 62,9 miliarde EUR reprezentând angajamente pentru a sprijini redresarea în curs, stimulând investițiile în coeziunea economică, socială și teritorială;
* 53,6 miliarde EUR pentru politica agricolă comună și 1,1 miliarde EUR pentru Fondul european pentru pescuit și afaceri maritime, pentru fermierii și pescarii din Europa, dar și pentru consolidarea rezilienței sectorului agroalimentar și a sectorului pescuitului și pentru asigurarea anvergurii necesare a măsurilor de gestionare a crizelor;
* 12,4 miliarde EUR pentru programul Orizont Europa, în scopul de a sprijini cercetarea UE în domenii precum sănătatea, sectorul digital, industria, domeniul spațial, clima, energia și mobilitatea;
* 602,8 milioane EUR pentru Programul privind piața unică, în scopul de a sprijini întreprinderile mici și mijlocii din întreaga Uniune;
* 739,3 milioane EUR pentru programul „UE pentru sănătate”, în scopul de a sprijini uniunea europeană a sănătății și de a oferi un răspuns cuprinzător la nevoile în materie de sănătate ale cetățenilor europeni;
* 1,5 miliarde EUR în cadrul Fondului pentru o tranziție justă în scopul de a asigura faptul că tranziția către neutralitatea climatică este benefică pentru toți și 755,5 milioane EUR în cadrul programului LIFE pentru sprijinirea mediului și a politicilor climatice;
* 309,9 milioane EUR pentru Fondul pentru securitate internă, 945,7 milioane EUR pentru Fondul european de apărare în scopul de a sprijini autonomia strategică și securitatea europeană și 157,0 milioane EUR pentru Actul privind consolidarea industriei europene de apărare prin achiziții publice în comun.

Defalcarea completă pe rubrici este prezentată mai jos:

|  |  |  |
| --- | --- | --- |
| **Bugetul UE pentru 2023 (în milioane EUR):** |  |  |
| **CREDITE PE RUBRICI** | **Bugetul 2023** | |
| **Angajamente** | **Plăți** |
| 1. Piața unică, inovare și sectorul digital | 21 548,4 | 20 901,4 |
| 2. Coeziune, reziliență și valori | 70 586,7 | 58 058,7 |
| *— Coeziunea economică, socială și teritorială* | 62 926,5 | 50 875,0 |
| *— Reziliență și valori* | 7 660,2 | 7 183,7 |
| 3. Resurse naturale și mediu | 57 259,3 | 57 455,7 |
| *Cheltuieli de piață și plăți directe* | 40 692,2 | 40 698,2 |
| 4. Migrație și gestionarea frontierelor | 3 727,3 | 3 038,4 |
| 5. Securitate și apărare | 2 116,6 | 1 208,4 |
| 6. Vecinătate și întreaga lume | 17 211,9 | 13 994,9 |
| 7. Administrație publică europeană | 11 311,3 | 11 311,3 |
| Instrumente speciale tematice | 2 855,2 | 2 679,8 |
| **Total credite** | **186 616,7** | **168 648,7** |

*Sursă: Comisia Europeană: cifre exprimate în milioane EUR, în prețuri curente*

Împreună cu bugetul pentru 2023, instituțiile UE au convenit să aprobe amendamentele propuse la bugetul pentru 2022, astfel cum au fost prezentate de Comisie la începutul acestui an. După finalizarea procesului de aprobare, Comisia va putea continua să sprijine și să asiste Ucraina, să ajute statele membre mai afectate de afluxul de migranți și de refugiați ucraineni, să consolideze capacitatea de pregătire a Uniunii pentru a combate incendiile forestiere, să reacționeze la focarele actuale de gripă aviară și de pestă porcină și să abordeze provocările suplimentare generate de contextul macroeconomic general.

În paralel cu bugetul anual pentru 2023, țările UE se vor baza în continuare pe sprijinul oferit de instrumentul de redresare NextGenerationEU și de Mecanismul de redresare și reziliență, aflat în centrul implementării acestuia.

Pe lângă consolidarea bugetară, Comisia a propus, la 9 noiembrie, un pachet de sprijin fără precedent pentru Ucraina, în valoare de până la 18 miliarde EUR pentru 2023. Acesta va lua forma unor împrumuturi foarte avantajoase, plătite în tranșe regulate începând din 2023.

**Ce urmează?**

Bugetul anual pentru 2023 va fi acum adoptat în mod oficial de Consiliul Uniunii Europene și de Parlamentul European. Votul în plen, care va marca sfârșitul procesului, este programat în prezent pentru 23 noiembrie 2022.

**Pentru mai multe informații**

[Bugetul pe termen lung pentru perioada 2021-2027](https://ec.europa.eu/info/strategy/eu-budget/long-term-eu-budget/2021-2027/negotiations_ro)

[Planul de redresare](https://ec.europa.eu/info/strategy/recovery-plan-europe_ro)

[Bugetul anual pentru 2023](https://ec.europa.eu/info/strategy/eu-budget/annual-eu-budget/all-annual-budgets/2023_en)

***Sursa:*** [***https://romania.representation.ec.europa.eu/***](https://romania.representation.ec.europa.eu/)

\*

Consolidarea spațiului Schengen: Bulgaria, România și Croația sunt pregătite să participe pe deplin la spațiul Schengen

Comisia invită Consiliul să ia fără alte întârzieri deciziile necesare pentru a permite Bulgariei, României și Croației să participe pe deplin la spațiul Schengen.

Într-o comunicare adoptată astăzi, 16 noiembrie, Comisia face bilanțul progreselor semnificative înregistrate de cele trei state membre în ceea ce privește aplicarea normelor Schengen.

De ani de zile, aceste state membre au contribuit în mod semnificativ la buna funcționare a spațiului Schengen, inclusiv în timpul pandemiei de COVID 19 și, mai recent, în contextul consecințelor fără precedent ale războiului din Ucraina. Deși normele Schengen impun deja celor trei țări obligații parțiale, controalele la frontierele interne cu aceste state membre nu au fost eliminate; prin urmare, acestea nu se bucură de toate avantajele care decurg din apartenența la spațiul Schengen fără controale la frontierele interne. Participarea deplină la spațiul Schengen este o cerință pentru aceste state membre; prin urmare, ar trebui să li se permită să adere la spațiul Schengen, având în vedere că îndeplinesc condițiile.

Un spațiu Schengen mai vast va face Uniunea **mai sigură**, prin protecția consolidată a frontierelor externe comune ale Uniunii și printr-o cooperare polițienească eficace, **mai prosperă**, prin eliminarea timpului pierdut la frontiere și prin facilitarea contactelor personale și de afaceri, și **mai atractivă**, prin extinderea semnificativă a celui mai mare spațiu comun din lume fără controale la frontierele interne.

**Bulgaria** a instituit o gestionare solidă a frontierelor, cu o supraveghere eficientă a frontierelor și verificări sistematice la frontiere. Combaterea criminalității transfrontaliere este un aspect care a primit prioritate în cadrul cooperării polițienești internaționale, inclusiv cu Europol. Sistemul de informații Schengen este bine stabilit. Bulgaria a demonstrat, de asemenea, că dispune de structurile necesare pentru a asigura respectarea drepturilor fundamentale, a garanta accesul la protecție internațională și a respecta principiul nereturnării.

**România** asigură o gestionare solidă și de înaltă calitate a frontierelor, inclusiv în ceea ce privește supravegherea frontierelor și verificările sistematice la frontiere, și participă la cooperarea polițienească internațională. Combaterea migrației neregulamentare și a traficului de persoane reprezintă două priorități în care România este activă. Sistemul de informații Schengen este bine stabilit. În ceea ce privește respectarea drepturilor fundamentale, România dispune de structuri eficace pentru a garanta accesul la protecție internațională, cu respectarea principiului nereturnării.

Bulgaria și România au încheiat cu succes procesul de evaluare Schengen în 2011. Consiliul a recunoscut finalizarea procesului de evaluare în două concluzii separate ale Consiliului, însă de mai mult de 11 ani nu a fost luată nicio decizie a Consiliului privind eliminarea frontierelor interne. Având în vedere timpul scurs din 2011, în vederea consolidării încrederii reciproce și recunoscând dezvoltarea normelor Schengen începând din 2011, în luna martie 2022, Bulgaria și România au emis o declarație comună în cadrul Consiliului. Bulgaria și România au invitat o echipă de experți pe bază voluntară, sub coordonarea Comisiei, să analizeze aplicarea celor mai recente evoluții ale normelor Schengen.

Misiunea voluntară de informare, care a avut loc în octombrie 2022, a confirmat că Bulgaria și România nu numai că au continuat să pună în aplicare noile norme și instrumente, ci au și consolidat în mod substanțial aplicarea generală a arhitecturii Schengen în toate dimensiunile sale. În plus, aceste două țări s-au dovedit a avea rezultate exemplare în ceea ce privește punerea în aplicare a normelor Schengen.

În decembrie 2021, Consiliul a confirmat îndeplinirea de către **Croația** a condițiilor necesare pentru a adera la spațiul Schengen fără controale la frontierele interne. Procesul de evaluare a avut loc în perioada 2016-2020. Acesta a inclus o vizită țintită desfășurată cu succes în 2020 pentru a verifica punerea în aplicare a acțiunilor în domeniul gestionării frontierelor externe. Croația a depus eforturi considerabile pentru a se asigura că în cadrul controalelor la frontierele externe sunt respectate obligațiile în materie de drepturi fundamentale. În special, în iunie 2021, Croația a instituit un mecanism independent de monitorizare care asigură monitorizarea independentă a drepturilor omului în cadrul operațiunilor legate de frontiere în care sunt implicați migranți și solicitanți de azil. Mecanismul implică în mod direct părțile interesate croate și este ghidat de un consiliu consultativ independent. Croația a fost primul stat membru care a instituit un astfel de mecanism. La 4 noiembrie 2022 a fost semnat un nou acord care prelungește și consolidează mecanismul independent de monitorizare. Acest nou acord reflectă pe deplin toate recomandările emise de consiliul consultativ la 27 octombrie 2022.

**Etapele următoare**

Sub conducerea președinției cehe, la 8 decembrie, Consiliul Justiție și Afaceri Interne va vota cu privire la participarea deplină a Bulgariei, României și Croației la spațiul Schengen fără controale la frontierele interne.

**Context**

Spațiul Schengen este cel mai mare spațiu de liberă circulație din lume, la care participă în prezent 22 de țări din UE (Austria, Belgia, Danemarca, Franța, Germania, Grecia, Italia, Luxemburg, Țările de Jos, Portugalia, Spania, Finlanda, Suedia, Republica Cehă, Estonia, Ungaria, Letonia, Lituania, Malta, Polonia, Slovacia și Slovenia), precum și 4 țări asociate din afara UE (Norvegia, Islanda, Elveția și Liechtenstein). Irlanda menține o clauză de neparticipare la eliminarea controalelor la frontierele interne.

Țările care doresc să adere la spațiul Schengen trebuie să facă obiectul unei serii de evaluări Schengen care să confirme dacă acestea îndeplinesc condițiile necesare pentru aplicarea normelor Schengen. Odată ce misiunile de evaluare Schengen confirmă faptul că statul membru respectiv este pregătit să adere la spațiul fără controale la frontierele interne, este necesară aprobarea unanimă din partea tuturor celorlalte state membre care aplică integral acquis-ul Schengen. Parlamentul European trebuie, la rândul său, să își dea aprobarea.

La 10 noiembrie 2022, Parlamentul European a emis un aviz favorabil cu privire la Proiectul de decizie a Consiliului privind aplicarea integrală a acquis-ului Schengen în Croația. La 18 octombrie 2022, Parlamentul European a adoptat o rezoluție prin care a invitat Consiliul să permită aderarea României și Bulgariei la spațiul Schengen.

**Pentru informații suplimentare**

[Comunicarea](https://home-affairs.ec.europa.eu/communication-schengen-enlargement-bulgaria-romania-croatia_en) privind extinderea spațiului Schengen pentru a include Bulgaria, România și Croația

[Raportul](https://home-affairs.ec.europa.eu/bulgaria-and-romania-fact-finding-mission-report_en) misiunii voluntare de informare în Bulgaria și România referitor la aplicarea acquis-ului Schengen și a evoluțiilor acestuia înregistrate din 2011

[Comunicarea](https://ec.europa.eu/home-affairs/sites/homeaffairs/files/what-we-do/policies/european-agenda-migration/20191022_com-2019-497-communication_en.pdf) privind verificarea aplicării integrale a acquis-ului Schengen de către Croația

[Concluziile Consiliului](https://data.consilium.europa.eu/doc/document/ST-9166-2011-REV-4/ro/pdf) privind încheierea procesului de evaluare a gradului de pregătire al României în vederea punerii în aplicare a tuturor dispozițiilor acquis-ului Schengen

[Procesul de aderare la UE](https://neighbourhood-enlargement.ec.europa.eu/system/files/2022-10/eu_accession_process_clusters%20%28oct%202022%29.pdf) – pas cu pas

[Rezoluția Parlamentului European](https://www.europarl.europa.eu/news/ro/press-room/20221014IPR43207/pe-incetarea-discriminarii-si-admiterea-bulgariei-si-romaniei-in-schengen.) privind admiterea Bulgariei și României în spațiul Schengen

***Sursa:*** [***https://romania.representation.ec.europa.eu/***](https://romania.representation.ec.europa.eu/)

\*

Regulamentul privind serviciile digitale: au intrat în vigoare normele de referință ale UE privind platformele online

Astăzi, 16 noiembrie, intră în vigoare [Regulamentul privind serviciile digitale](https://ec.europa.eu/info/strategy/priorities-2019-2024/europe-fit-digital-age/digital-services-act-ensuring-safe-and-accountable-online-environment_en), noul set de norme de referință ale UE pentru un mediu online mai sigur și mai responsabil.

Regulamentul privind serviciile digitale se aplică tuturor serviciilor digitale prin care consumatorii sunt puși în legătură cu furnizorii de bunuri, servicii sau conținut online. Regulamentul creează noi obligații pentru platformele online menite să reducă eventualele prejudicii cauzate și să contracareze riscurile din mediul online și prevede garanții puternice de protecție a drepturilor utilizatorilor online și un cadru nou și unic de transparență și responsabilitate pentru platformele digitale. Concepute ca un set unic și uniform de norme pentru UE, aceste norme vor oferi utilizatorilor noi mijloace de protecție, iar companiilor - securitate juridică la nivelul întregii piețe unice. Regulamentul privind serviciile digitale este primul astfel de set de instrumente normative creat la nivel mondial și stabilește o referință pe plan internațional pentru o abordare normativă cu privire la intermediarii online.

**Noi responsabilități pentru serviciile digitale**

Regulamentul privind serviciile digitale introduce un nou set de norme cuprinzătoare privind serviciile intermediare online, referitoare la modul în care acestea trebuie să își conceapă serviciile și procedurile. Noile norme prevăd noi responsabilități menite să limiteze răspândirea de conținut ilegal și de produse ilegale online, să asigure o protecție sporită a minorilor și să ofere o mai mare libertate de alegere și informații mai bune utilizatorilor. Obligațiile care le revin diferiților actori online corespund rolului, dimensiunii și impactului acestora în ecosistemul online; o imagine de ansamblu asupra acestora este disponibilă [aici](https://ec.europa.eu/info/strategy/priorities-2019-2024/europe-fit-digital-age/digital-services-act-ensuring-safe-and-accountable-online-environment_en).

Toți intermediarii online vor trebui să respecte noile obligații cuprinzătoare în materie de transparență prevăzute, de exemplu noul mecanism de semnalare a conținutului ilegal, astfel încât să existe un grad sporit de responsabilitate și supraveghere. Pentru platformele cu mai mult de 45 de milioane de utilizatori se prevede un regim special: pentru aceste platforme online foarte mari sau motoare de căutare online foarte mari, sunt prevăzute obligații suplimentare, care includ efectuarea de evaluări anuale ample cu privire la riscurile de a cauza prejudicii online prin serviciile lor, de exemplu cele legate de expunerea la bunuri ilegale sau la conținut ilegal sau de diseminarea dezinformării. Conform Regulamentului privind serviciile digitale, vor trebui adoptate măsuri corespunzătoare de atenuare a riscurilor, iar platformelor și motoarele respective vor trebui să facă obiectul unui audit independent al serviciilor furnizate și să adopte măsuri de atenuare.

Platformele mai mici și întreprinderile nou-înființate vor fi supuse unui set restrâns de obligații, li se vor aplica unele derogări de la anumite norme și, aspectul cel mai important, vor beneficia de o claritate și securitate juridică sporită de a-și desfășura activitatea oriunde pe piața internă a UE.

**Garanții sporite în materie de protecție a drepturilor fundamentale online**

Noile norme protejează și drepturile fundamentale ale utilizatorilor din UE în mediul online. Noile garanții de protecție a libertății de exprimare vor limita deciziile arbitrare de moderare a conținutului luate de platforme și vor oferi utilizatorilor noi modalități de a lua măsuri în cunoștință de cauză împotriva platformei atunci când este moderat conținutul lor: de exemplu, utilizatorii platformelor online vor avea acum la dispoziție diferite posibilități de a contesta deciziile de moderare a conținutului, inclusiv în situațiile în care aceste decizii se bazează pe condițiile generale de utilizare ale platformelor. Utilizatorii pot adresa direct plângeri platformelor, pot alege un organism extrajudiciar de soluționare a litigiilor sau pot introduce căi de atac în instanță.

Noile norme prevăd, de asemenea, obligația platformelor de a redacta condițiile generale de utilizare într-o manieră clară și concisă și de a respecta drepturile fundamentale ale utilizatorilor.

Platformele online foarte mari și motoarele de căutare foarte mari vor trebui, în plus, să întreprindă o evaluare detaliată a riscurilor pentru drepturile fundamentale, inclusiv pentru libertatea de exprimare, protejarea datelor cu caracter personal, libertatea și pluralismul mass-mediei online și drepturile copiilor.

**Noi competențe de supraveghere pentru Comisie**

Regulamentul privind serviciile digitale prevede un nivel fără precedent de supraveghere publică a platformelor online în întreaga Uniune, atât la nivel național, cât și la nivelul UE. Comisia are competența de a supraveghea în mod direct platformele online foarte mari și motoarele de căutare online foarte mari, adică cele care, luate fiecare în parte, sunt utilizate de peste 10 % din populația UE, adică de aproximativ 45 de milioane de persoane. În plus, fiecare stat membru va trebui să desemneze un coordonator al serviciilor digitale, care va supraveghea atât alte entități care intră în domeniul de aplicare al Regulamentului privind serviciile digitale, cât și platformele online foarte mari și motoarele de căutare online foarte mari, în vederea identificării eventualelor probleme care nu au caracter sistemic. Coordonatorii naționali și Comisia Europeană vor coopera prin intermediul unui Comitet european pentru servicii digitale. Va fi instituit un mecanism de cooperare la nivelul UE între autoritățile naționale de reglementare și Comisie.

Comisia înființează un [Centru european pentru transparența algoritmilor](https://digital-strategy.ec.europa.eu/en/policies/ecat) (ECAT), menit să o sprijine în rolul său de supraveghere prin cunoștințele multidisciplinare proprii și din afară pe care le deține. Centrul va oferi sprijin în contextul evaluărilor privind măsura în care funcționarea sistemelor algoritmice respectă obligațiile de gestionare a riscurilor pe care Regulamentul privind serviciile digitale le stabilește pentru platformele online foarte mari și pentru motoarele de căutare foarte mari pentru a asigura un mediu online sigur, previzibil și de încredere.

**Etapele următoare**

În urma intrării în vigoare, astăzi, a Regulamentului privind serviciile digitale, platformele online vor avea la dispoziție 3 luni pentru a raporta numărul de utilizatori finali activi de pe site-urile lor web (adică până la 17 februarie 2023). Comisia invită, de asemenea, toate platformele online să îi notifice numerele publicate. Pe baza acestor numere ale utilizatorilor, Comisia va evalua dacă o platformă ar trebui desemnată drept platformă online foarte mare sau drept motor de căutare online foarte mare. În urma unei astfel de decizii de desemnare a Comisiei, entitatea în cauză va avea la dispoziție 4 luni pentru a se conforma obligațiilor care îi revin în temeiul Regulamentului privind serviciile digitale, inclusiv pentru a efectua primul exercițiu anual de evaluare a riscurilor și a raporta Comisie rezultatele acestuia. Statele membre ale UE vor trebui să confere coordonatorilor serviciilor digitale competențele necesare până la 17 februarie 2024, data generală de intrare în vigoare a Regulamentului privind serviciile digitale, dată la care regulamentul devine pe deplin aplicabil pentru toate entitățile care intră în domeniul său de aplicare.

**Context**

La 15 decembrie 2020, Comisia a prezentat [propunerea](https://ec.europa.eu/commission/presscorner/detail/ro/ip_20_2347) de Regulament privind serviciile digitale, împreună cu propunerea de Regulament privind piețele digitale, care alcătuiesc un cadru de reglementare cuprinzător, menit să asigure un spațiu digital mai sigur și mai echitabil pentru toți. Regulamentul privind piețele digitale [a intrat în vigoare](https://ec.europa.eu/commission/presscorner/detail/ro/IP_22_6423) la 1 noiembrie 2022.

Serviciile digitale reprezintă o categorie largă de servicii online, de la simplele site-uri la serviciile de infrastructură de internet și platformele online. Dispozițiile Regulamentului privind serviciile digitale se referă în primul rând la intermediarii online și la platformele online, de exemplu, platformele multilaterale online, rețelele sociale, platformele de partajare de conținut, magazinele de aplicații și platformele online de călătorii și cazare.

**Pentru informații suplimentare**

[Textul din Jurnalul Oficial al UE](https://eur-lex.europa.eu/legal-content/RO/TXT/?uri=uriserv%3AOJ.L_.2022.277.01.0001.01.ENG&toc=OJ%3AL%3A2022%3A277%3ATOC)

[Întrebări și răspunsuri despre Regulamentul privind serviciile digitale](https://ec.europa.eu/commission/presscorner/detail/en/QANDA_20_2348)

[Fișa informativă referitoare la Regulamentul privind serviciile digitale](https://ec.europa.eu/info/strategy/priorities-2019-2024/europe-fit-digital-age/digital-services-act-ensuring-safe-and-accountable-online-environment_en)


[Pachetul aferent Regulamentului privind serviciile digitale](https://digital-strategy.ec.europa.eu/en/policies/digital-services-act-package)

***Sursa:*** [***https://romania.representation.ec.europa.eu/***](https://romania.representation.ec.europa.eu/)

\*

Date privind rezistența la antimicrobiene (RAM): utilizarea antibioticelor în UE scade, dar mai sunt multe de făcut

În ajunul Zilei europene a sensibilizării cu privire la antibiotice (EAAD), un sondaj paneuropean vizând rezistența la antimicrobiene arată că jumătate dintre europeni continuă să creadă, în mod incorect, că antibioticele ucid virusurile.

În același timp, 23 % dintre respondenți au luat antibiotice în ultimul an, cel mai mic procent din 2009 încoace, care arată în mod clar că activitatea statelor membre și a Comisiei de a contribui la sensibilizarea cetățenilor cu privire la riscurile utilizării excesive a antibioticelor dă roade. Cu toate acestea, mai sunt multe de făcut.

Rezistența la antimicrobiene (RAM) este unul dintre cele mai mari riscuri pentru sănătatea umană și este una dintre [primele 3 amenințări la adresa sănătății](https://ec.europa.eu/commission/presscorner/detail/ro/IP_22_4474) identificate de Autoritatea pentru pregătire și răspuns în caz de urgență sanitară ([HERA](https://ec.europa.eu/info/departments/health-emergency-preparedness-and-response-authority_ro)) din cadrul Comisiei, care necesită măsuri de coordonare la nivelul UE. Noi date publicate astăzi de [Centrul European de Prevenire și Control al Bolilor](https://www.ecdc.europa.eu/en) (ECDC) estimează că, în Uniunea Europeană, Islanda și Norvegia, peste 35 000 de persoane mor în fiecare an din cauza infecțiilor rezistente la antibiotice. Astfel de infecții cauzează în UE costuri suplimentare cu asistența medicală și pierderi de productivitate în valoare de [1,5 miliarde EUR](https://www.oecd.org/health/health-systems/AMR-Tackling-the-Burden-in-the-EU-OECD-ECDC-Briefing-Note-2019.pdf).

**Sondaj Eurobarometru: doar 1 din 2 respondenți știe că antibioticele nu sunt eficace împotriva virusurilor**

[Un Eurobarometru special](https://europa.eu/eurobarometer/surveys/detail/2632) publicat astăzi oferă o imagine de ansamblu a atitudinilor europenilor față de antibiotice. Principalele rezultate sunt:

* **Utilizarea antibioticelor a ajuns la un nivel minim record**: 23 % dintre europeni afirmă că au luat antibiotice sub formă orală în ultimul an, **cel mai mic procent din 2009 încoace**. Însă acest procent variază de la 42 % în Malta, la 15 % în Suedia și Germania.
* Aproximativ **8 % dintre antibiotice au fost administrate fără rețetă medicală**.
* O foarte mare parte dintre europeni **au luat antibiotice fără justificare** (adică doar pentru infecții virale sau pentru simptome).

Sondajul a arătat, în plus, o lipsă îngrijorătoare de conștientizare în rândul cetățenilor cu privire la utilizarea adecvată a antibioticelor:

* **Doar jumătate** (50 %) **dintre respondenți știu că antibioticele sunt ineficace împotriva virusurilor**.
* **Doar 3 din 10 europeni** știau că utilizarea nenecesară a antibioticelor le face să devină ineficiente, că administrarea antibioticelor ar trebui să înceteze numai la finalizarea întregii cure de tratament, că antibioticele generează adesea efecte secundare, cum ar fi diareea, și că antibioticele nu sunt eficace împotriva răcelilor.

**Date ECDC: creștere abruptă a rezistenței la antimicrobiene**

**Noi date publicate astăzi de ECDC** arată că, în ansamblu, **între 2016 și 2020**, în UE/SEE, numărul de infecții și de decese cauzate de rezistența la antibacteriene **a crescut semnificativ. Între 2017 și 2021** s-a înregistrat, de asemenea, o creștere a numărului și a proporției infecțiilor invazive raportate cu *Klebsiella pneumoniae* și cu *Acinetobacter* spp., care sunt rezistente la carbapeneme, un grup de antibiotice care sunt adesea utilizate în ultimă instanță.

Consumul total de antimicrobiene la oameni (în sectorul asistenței medicale primare și în cel spitalicesc) a scăzut cu 23 % în perioada **2012 – 2021**. Deși acest aspect demonstrează o reducere importantă a utilizării nenecesare a acestor medicamente, consumul celor mai eficiente antibiotice a crescut, în plus, foarte mult, în special în spitale. De exemplu, consumul de carbapeneme în spitale a crescut cu 34 % între 2012 și 2021.

**Ce face Comisia pentru a remedia această situație?**

Amenințarea din ce în ce mai mare evidențiază necesitatea de a combate RAM printr-o abordare de tip „**O singură sănătate**”, recunoscând legăturile dintre sănătatea umană, sănătatea animală și mediu. Mai devreme în cursul acestui an, [au intrat în vigoare noi norme ale UE](https://food.ec.europa.eu/animals/animal-health/vet-meds-med-feed/questions-and-answers_en) pentru a asigura faptul că antimicrobienele esențiale pentru medicina umană rămân eficace prin interzicerea utilizării lor în medicina veterinară.

Astăzi, Comisia a publicat, în plus, o [revizuire a planurilor naționale „O singură sănătate” (One Health) împotriva rezistenței la antimicrobiene (RAM) ale statelor membre](https://health.ec.europa.eu/error/403_ro?destination=/publications/overview-report-member-states-one-health-national-action-plans-against-antimicrobial-resistance_en&_exception_statuscode=403). Revizuirea a constatat că **multe state membre ar avea de câștigat de pe urma unei abordări mai puternice de tip „O singură sănătate” în lupta împotriva RAM**, ținând seama de impactul antibioticelor asupra mediului. În plus, Comisia a emis un [aviz](https://health.ec.europa.eu/expert-panel-effective-ways-investing-health/publications_en) al Grupului de experți **privind modalitățile eficiente de a investi în sănătate** pentru a gestiona RAM în întregul sistem de sănătate.

În prima jumătate a anului 2023, Comisia își va intensifica acțiunile vizând RAM printr-o propunere de Recomandare a Consiliului și ca parte a unei propuneri de revizuire a **legislației UE în domeniul farmaceutic**. În cursul anului 2023, UE va lansa o acțiune comună în valoare de 50 de milioane EUR cu statele membre, Norvegia, Islanda și Ucraina vizând RAM, în cadrul [programului EU4Health](https://health.ec.europa.eu/system/files/2022-04/amended_wp2022_en.pdf).

În cadrul programului Orizont 2020, programul de cercetare al UE, au fost mobilizate **peste 690 de milioane EUR** pentru a [sprijini cercetarea și inovarea în domeniul RAM](https://research-and-innovation.ec.europa.eu/research-area/health/antimicrobial-drug-resistance-amr_en). În primii doi ani ai programului [Orizont Europa](https://research-and-innovation.ec.europa.eu/funding/funding-opportunities/funding-programmes-and-open-calls/horizon-europe_en), au fost angajate 32,5 milioane EUR pentru 13 proiecte de cercetare care abordează rezistența la antimicrobiene.

**Context**

Rezistența la antimicrobiene apare atunci când microbii suferă modificări în timp și încetează să mai răspundă la medicamentele concepute pentru a le ucide. Acest fenomen face ca infecțiile să fie mai greu de tratat și crește riscul de boli, de boli grave și de decese.

**Ziua europeană a sensibilizării cu privire la antibiotice** este o inițiativă europeană anuală în domeniul sănătății, care are loc la 18 noiembrie, pentru a sensibiliza opinia publică cu privire la amenințarea reprezentată de rezistența la antimicrobiene și la importanța utilizării prudente a antibioticelor. Ea este coordonată de Centrul European de Prevenire și Control al Bolilor, în parteneriat cu Săptămâna mondială de sensibilizare cu privire la antimicrobiene (18 – 24 noiembrie).

Sondajul Eurobarometru a fost efectuat în cele 27 de state membre ale UE, între 21 februarie și 21 martie 2022. Rezultatele complete, inclusiv pentru fiecare stat membru, sunt disponibile [aici](https://europa.eu/eurobarometer/surveys/detail/2632).

**Pentru informații suplimentare**

Comisia: [Acțiunea UE împotriva rezistenței la antimicrobiene (europa.eu)](https://health.ec.europa.eu/antimicrobial-resistance/eu-action-antimicrobial-resistance_ro)

[Sondaj Eurobarometru privind rezistența la antimicrobiene](https://europa.eu/eurobarometer/surveys/detail/2632)

[Programul EU4Health](https://health.ec.europa.eu/system/files/2022-04/amended_wp2022_en.pdf)

ECDC: [Rezistența la antimicrobiene (europa.eu)](https://www.ecdc.europa.eu/en/antimicrobial-resistance)

EFSA: [Rezistența la antimicrobiene | EFSA (europa.eu)](https://www.efsa.europa.eu/en/topics/topic/antimicrobial-resistance)

EMA: [Rezistența la antimicrobiene | Agenția Europeană pentru Medicamente (europa.eu)](https://www.ema.europa.eu/en/human-regulatory/overview/public-health-threats/antimicrobial-resistance)

***Sursa:*** [***https://romania.representation.ec.europa.eu/***](https://romania.representation.ec.europa.eu/)

\*

Pilonul european al drepturilor sociale după cinci ani: principii transpuse în acțiuni concrete pentru o Europă socială puternică

Uniunea Europeană face bilanțul progreselor înregistrate și privește în perspectivă la etapele următoare.

Uniunea Europeană, care sărbătorește astăzi, 17 noiembrie, cea de a cincea aniversare a [Pilonului european al drepturilor sociale](https://ec.europa.eu/info/strategy/priorities-2019-2024/economy-works-people/jobs-growth-and-investment/european-pillar-social-rights_ro), cu ocazia primului [Forum european privind ocuparea forței de muncă și drepturile sociale](https://www.eusocialforum.eu/), face bilanțul progreselor înregistrate și privește în perspectivă la etapele următoare.

Au trecut cinci ani de la proclamarea [Pilonului european al drepturilor sociale](https://ec.europa.eu/info/strategy/priorities-2019-2024/economy-works-people/jobs-growth-and-investment/european-pillar-social-rights_ro) în cadrul Summitului social de la Göteborg din 2017 de către Parlamentul European, Consiliu și Comisie. De atunci, acest angajament a fost reafirmat în cadrul [Summitului social de la Porto](https://ec.europa.eu/commission/presscorner/detail/ro/ip_21_2301) din 2021 de către liderii UE, partenerii sociali și organizațiile societății civile. Comisia a prezentat peste 130 de inițiative pentru a pune în aplicare pilonul în statele membre și pentru a crea o Europă socială echitabilă, favorabilă incluziunii și plină de oportunități.

Aceste inițiative vizează transparența salarială și egalitatea între femei și bărbați, salariile minime și investițiile în competențe, combaterea sărăciei în rândul copiilor, venitul minim și protejarea securității și sănătății lucrătorilor.

După o redresare socioeconomică puternică în urma pandemiei de COVID-19, principiile pilonului rămân extrem de relevante în contextul actual, în care multe gospodării se confruntă cu dificultăți în a face față cheltuielilor de zi cu zi, din cauza creșterii prețurilor exacerbate de invadarea Ucrainei de către Rusia.

**Îndeplinirea obiectivelor Pilonului european al drepturilor sociale**

În martie 2021, Comisia a prezentat [Planul de acțiune privind pilonul european al drepturilor sociale](https://ec.europa.eu/info/strategy/priorities-2019-2024/economy-works-people/jobs-growth-and-investment/european-pillar-social-rights/european-pillar-social-rights-action-plan_ro). Până în prezent, marea majoritate a măsurilor prevăzute în plan fie au fost deja adoptate, fie au fost lansate de Comisie. Cea de a cincea aniversare a Pilonului a fost sărbătorită cu ocazia primului [Forum european privind ocuparea forței de muncă și drepturile sociale](https://www.eusocialforum.eu/) care a avut loc la Bruxelles, împreună cu Președinta Comisiei **von der Leyen**, fostul Președinte al Comisiei Jean-Claude Juncker, Comisarul **Schmit** și alți invitați de seamă.

Guvernele UE [au aprobat obiectivele sociale ale Strategiei Europa 2030](https://ec.europa.eu/commission/presscorner/detail/ro/ip_22_3782) incluse în planul de acțiune privind pilonul și și-au prezentat contribuțiile naționale la atingerea acestor obiective. Împreună, angajamentele statelor membre plasează UE în mod ferm pe calea **realizării sau chiar a depășirii obiectivelor la nivelul UE**. Obiectivele naționale sunt rezultatul unui proces intensiv de consultare desfășurat de statele membre, care a inclus consultări interne cu principalii actori sociali, cum ar fi partenerii sociali, organizațiile neguvernamentale și autoritățile locale.

Cele **trei obiective la nivelul UE**, care trebuie atinse până în 2030, sunt:

1. cel puțin 78 % dintre persoanele cu vârste între 20 și 64 de ani ar trebui să aibă un loc de muncă.
2. cel puțin 60 % dintre adulți ar trebui să participe anual la cursuri de formare;
3. numărul persoanelor cu risc de sărăcie sau de excluziune socială ar trebui redus cu cel puțin 15 milioane, incluzând cel puțin 5 milioane de copii, comparativ cu 2019.

Printre inițiativele luate pentru punerea în aplicare a pilonului, structurate în jurul celor trei capitole principale ale sale privind piața forței de muncă, condițiile de muncă și incluziunea socială, se numără:

**Egalitatea de șanse și accesul pe piața forței de muncă**

* [Pactul pentru competențe](https://ec.europa.eu/commission/presscorner/detail/ro/ip_22_6693) este o platformă unică de cooperare care reunește organizații publice și private precum întreprinderi, furnizori de formare și camere de comerț, angajându-se să propună oferte concrete de formare pentru lucrătorii din întreaga Europă. Acesta [are în prezent 1 000 de membri](https://ec.europa.eu/commission/presscorner/detail/ro/ip_22_6693) și și-a asumat deja angajamente pentru a contribui la formarea a șase milioane de persoane. Pactul este un element central al [Agendei europene pentru competențe](https://ec.europa.eu/commission/presscorner/detail/ro/ip_20_1196).
* Statele membre au adoptat [recomandări ale Consiliului](https://ec.europa.eu/commission/presscorner/detail/ro/ip_21_6476) privind micro-certificatele și conturile personale de învățare. Comisia [a propus ca anul 2023 să devină Anul european al competențelor](https://ec.europa.eu/commission/presscorner/detail/ro/ip_22_6086), dând un nou impuls investițiilor în competențe în întreaga UE.
* Inegalitățile existente sunt abordate în [Strategia europeană privind egalitatea de gen](https://ec.europa.eu/info/policies/justice-and-fundamental-rights/gender-equality/gender-equality-strategy_ro) și în alte câteva inițiative, inclusiv combaterea subreprezentării femeilor pe piața forței de muncă și a diferenței de remunerare între femei și bărbați prin [propunerea privind transparența salarială](https://ec.europa.eu/commission/presscorner/detail/ro/ip_21_881), noi [norme privind echilibrul de gen în organele de conducere ale societăților](https://ec.europa.eu/commission/presscorner/detail/en/statement_22_6894) și noua [directivă privind echilibrul dintre viața profesională și cea privată](https://ec.europa.eu/commission/presscorner/detail/en/IP_22_4785) a părinților care lucrează.
* În plus, pentru a consolida Uniunea egalității, Comisia a prezentat un [Plan de acțiune de combatere a rasismului pentru perioada 2020-2025](https://ec.europa.eu/info/policies/justice-and-fundamental-rights/combatting-discrimination/racism-and-xenophobia/eu-anti-racism-action-plan-2020-2025_en), o [strategie privind egalitatea pentru persoanele LGBTIQ](https://ec.europa.eu/info/policies/justice-and-fundamental-rights/combatting-discrimination/lesbian-gay-bi-trans-and-intersex-equality/lgbtiq-equality-strategy-2020-2025_en) și un [cadru strategic al UE pentru egalitatea, incluziunea și participarea romilor](https://ec.europa.eu/info/publications/new-eu-roma-strategic-framework-equality-inclusion-and-participation-full-package_ro), precum și prima [strategie a UE de combatere a antisemitismului](https://ec.europa.eu/commission/presscorner/detail/ro/ip_21_4990) și de sprijinire a vieții evreiești.
* [Strategia privind drepturile persoanelor cu handicap 2021-2030](https://ec.europa.eu/social/BlobServlet?docId=23706&langId=en) și [Actul european privind accesibilitatea](https://ec.europa.eu/social/main.jsp?catId=1202&intPageId=5581&langId=en) contribuie la asigurarea faptului că persoanele cu handicap se bucură de incluziune socială și de autonomie economică prin ocuparea forței de muncă, de exemplu prin [pachetul privind ocuparea forței de muncă pentru persoanele cu handicap](https://ec.europa.eu/social/main.jsp?catId=1597&langId=en).
* Pentru a stimula ocuparea forței de muncă în rândul tinerilor, Comisia a prezentat, în iulie 2020, un [pachet de sprijin pentru ocuparea forței de muncă în rândul tinerilor](https://ec.europa.eu/commission/presscorner/detail/ro/ip_20_1193). Aceasta a inclus o actualizare a Garanției pentru tineret, o recomandare de a face educația și formarea profesională mai moderne, mai atractive și mai flexibile, precum și un nou impuls pentru ucenicii.

**Condiții de muncă echitabile**

* [Directiva](https://ec.europa.eu/commission/presscorner/detail/ro/ip_22_3441) privind salariile minime adecvate în UE a intrat deja în vigoare și urmărește să asigure atractivitatea financiară a muncii. Directiva creează un cadru pentru îmbunătățirea gradului de adecvare al salariilor minime în țările cu salarii minime legale. Aceasta urmărește, de asemenea, să promoveze negocierile colective, precum și o mai bună aplicare și monitorizare în toate statele membre.
* [Propunerea Comisiei de directivă privind îmbunătățirea condițiilor de muncă pentru lucrul pe platforme](https://ec.europa.eu/commission/presscorner/detail/ro/ip_21_6605) va asigura faptul că persoanele care lucrează prin intermediul platformelor digitale de muncă se pot bucura de drepturile lucrătorilor și de beneficiile sociale la care au dreptul. Aceasta va sprijini, de asemenea, creșterea durabilă a acestor platforme în UE.
* [Cadrul strategic al UE privind sănătatea și securitatea la locul de muncă 2021-2027](https://ec.europa.eu/commission/presscorner/detail/ro/ip_21_3170) stabilește acțiunile-cheie necesare pentru îmbunătățirea sănătății și securității lucrătorilor în următorii ani. De exemplu, pentru a reduce în mod eficace expunerea la azbest, care poate cauza cancer, Comisia [a propus revizuirea Directivei privind azbestul la locul de muncă](https://ec.europa.eu/social/main.jsp?langId=en&catId=89&furtherNews=yes&newsId=10418#navItem-relatedDocuments) și introducerea unei limite și mai stricte privind expunerea profesională la azbest.

**Protecție și incluziune socială**

* [Propunerea de recomandare a Consiliului privind un venit minim adecvat care să asigure incluziunea activă](https://ec.europa.eu/commission/presscorner/detail/ro/ip_22_5706) solicită statelor membre să își modernizeze sistemele de venit minim pentru a le face mai eficace, cu scopul de a-i ajuta pe oameni să iasă din sărăcie, promovând în același timp integrarea pe piața muncii a persoanelor care pot lucra. Consiliul a adoptat de asemenea [Recomandarea](https://ec.europa.eu/commission/presscorner/detail/ro/ip_21_6795) privind asigurarea unei tranziții echitabile către neutralitatea climatică.
* [Strategia europeană privind serviciile de îngrijire](https://ec.europa.eu/commission/presscorner/detail/ro/ip_22_5169) urmărește să asigure servicii de îngrijire de calitate, abordabile ca preț și accesibile în întreaga UE și să îmbunătățească situația atât pentru beneficiarii serviciilor de îngrijire, cât și pentru cei care furnizează aceste servicii. Acesta include propuneri de recomandări ale Consiliului privind [revizuirea obiectivelor de la Barcelona referitoare la educația și îngrijirea copiilor preșcolari](https://eur-lex.europa.eu/legal-content/RO/TXT/HTML/?uri=CELEX:52022DC0442&from=EN) și [la accesul la servicii de îngrijire pe termen lung de înaltă calitate și la prețuri accesibile](https://ec.europa.eu/social/main.jsp?langId=en&catId=89&furtherNews=yes&newsId=10382#navItem-relatedDocuments).
* Statele membre au adoptat propunerea Comisiei privind o [garanție europeană pentru copii](https://ec.europa.eu/commission/presscorner/detail/ro/IP_21_1226). Scopul său este de a oferi copiilor acces gratuit și efectiv la servicii esențiale și de a promova egalitatea de șanse pentru copiii expuși riscului de sărăcie sau de excluziune socială. De asemenea, Comisia a creat [Platforma europeană pentru combaterea fenomenului lipsei de adăpost](https://ec.europa.eu/commission/presscorner/detail/ro/IP_21_3044), care reunește statele membre, orașele și societatea civilă pentru a facilita învățarea reciprocă, a îmbunătăți colectarea de date concrete și monitorizarea și a consolida cooperarea în vederea combaterii fenomenului lipsei de adăpost în întreaga UE.

**Context**

Parlamentul European, Consiliul și Comisia au proclamat [Pilonul european al drepturilor sociale](https://ec.europa.eu/info/strategy/priorities-2019-2024/economy-works-people/jobs-growth-and-investment/european-pillar-social-rights_ro) la 17 noiembrie 2017, cu ocazia Summitului social de la Göteborg. Pilonul stabilește 20 de drepturi și principii directoare pentru o Europă socială puternică în secolul 21, care să fie echitabilă, favorabilă incluziunii și plină de oportunități.

[Summitul social de la Porto](https://ec.europa.eu/commission/presscorner/detail/ro/ip_21_2301) din 7-8 mai 2021 a oferit ocazia de a reafirma angajamentul și ambiția statelor membre. La 7 mai 2021, partenerii UE (instituțiile UE, partenerii sociali din UE și organizații ale societății civile) au subscris, în cadrul Angajamentului social comun de la Porto, la cele trei obiective principale pentru 2030. La 8 mai 2021, șefii de stat sau de guvern din UE au adoptat Declarația de la Porto, axată pe o Europă socială. La 25 iunie 2021, Consiliul European a salutat obiectivele principale ale UE din [Planul de acțiune privind Pilonul european al drepturilor sociale](https://ec.europa.eu/info/strategy/priorities-2019-2024/economy-works-people/jobs-growth-and-investment/european-pillar-social-rights/european-pillar-social-rights-action-plan_ro), în concordanță cu Declarația de la Porto.

Este disponibilă finanțare din partea UE pentru punerea în aplicare a Pilonului european al drepturilor sociale, în special în cadrul [Fondului social european Plus (FSE+)](https://ec.europa.eu/european-social-fund-plus/ro), care finanțează proiecte care promovează incluziunea socială, combate sărăcia și investesc în oameni, precum și în cadrul altor fonduri ale politicii de coeziune, al [Mecanismului de redresare și reziliență](https://ec.europa.eu/info/business-economy-euro/recovery-coronavirus/recovery-and-resilience-facility_ro) și al [InvestEU](https://investeu.europa.eu/index_en).

[Forumul european pentru drepturile sociale și ocuparea forței de muncă](https://www.eusocialforum.eu/eu/home?gclid=EAIaIQobChMIlI-7mJCw-wIVUOR3Ch33MQILEAAYASAAEgIi9_D_BwE) este evenimentul anual emblematic al Direcției Generale Ocuparea Forței de Muncă, Afaceri Sociale și Incluziune (DG EMPL) din cadrul Comisiei. Acesta are loc pentru prima dată în acest an, oferind ocazia de a marca cea de a cincea aniversare a Pilonului european al drepturilor sociale.

**Pentru informații suplimentare**

[Pilonul european al drepturilor sociale.](https://ec.europa.eu/info/strategy/priorities-2019-2024/economy-works-people/jobs-growth-and-investment/european-pillar-social-rights_ro)

[Planul de acțiune privind Pilonul european al drepturilor sociale](https://ec.europa.eu/info/strategy/priorities-2019-2024/economy-works-people/jobs-growth-and-investment/european-pillar-social-rights/european-pillar-social-rights-action-plan_ro)

[Forumul european privind ocuparea forței de muncă și drepturile sociale](https://www.eusocialforum.eu/)

[Fișă informativă: Planul de acțiune privind Pilonul european al drepturilor sociale](https://ec.europa.eu/social/BlobServlet?docId=23697&langId=en)

Sursa: <https://romania.representation.ec.europa.eu/>

\*

Comisia propune măsuri pentru a valorifica pe deplin potențialul algelor în Europa pentru o alimentație mai sănătoasă, reducerea emisiilor de CO2 și combaterea poluării apei

Comisia a adoptat Comunicarea intitulată [„Către un sector european al algelor puternic și sustenabil”](https://oceans-and-fisheries.ec.europa.eu/publications/communication-commission-towards-strong-and-sustainable-eu-algae-sector_en), o inițiativă de pionierat menită să deblocheze potențialul algelor în Uniunea Europeană. Comunicarea propune 23 de acțiuni prin care se creează oportunități pentru ca această industrie să se transforme într-un **sector solid, sustenabil și regenerativ, capabil să răspundă cererii tot mai mari a UE**. UE este **unul dintre cei mai mari importatori de produse din alge marine** la nivel mondial și se preconizează că cererea va ajunge la 9 miliarde EUR în 2030, în special în sectorul produselor alimentare, al produselor cosmetice, al produselor farmaceutice și al producției de energie.

**23 de acțiuni de stimulare a sectorului algelor**

Comisia identifică 23 de acțiuni care vizează îmbunătățirea mediului de afaceri, creșterea gradului de conștientizare socială și de acceptare a algelor și a produselor pe bază de alge de către consumatori și eliminarea lacunelor în materie de cunoștințe, cercetare și tehnologie. Printre acțiunile-cheie se numără:

* elaborarea unui nou set de instrumente pentru cultivatorii de alge;
* facilitarea accesului la spațiul marin, identificarea locurilor optime pentru cultura algelor marine și includerea culturii algelor marine și a utilizării multiple a mării în planurile de amenajare a spațiului maritim;
* elaborarea, împreună cu Comitetul European de Standardizare (CEN), de standarde pentru ingredientele și **contaminanții** din alge, precum și pentru biocombustibilii din alge;
* evaluarea potențialului de piață, a eficienței și a siguranței materialelor pe bază de alge atunci când sunt utilizate în produsele fertilizante;
* examinarea pieței algelor și propunerea unor mecanisme de stimulare a pieței pentru a sprijini transferul de tehnologie de la cercetare la piață;
* finanțarea unor proiecte-pilot pentru reorientarea profesională și sprijinirea IMM-urilor și a proiectelor inovatoare din sectorul algelor;
* realizarea de studii și organizarea de dezbateri pentru o mai bună cunoaștere, printre altele, a oportunităților de atenuare a schimbărilor climatice oferite de algele marine și a rolului algelor marine ca absorbanți de carbon albastru, definirea nivelurilor maxime de contaminanți și iod în alge;
* sprijinirea, prin intermediul programului Orizont Europa și al altor programe de cercetare ale UE, a dezvoltării unor sisteme noi și îmbunătățite de prelucrare a algelor și a unor noi metode de producție și sisteme de cultivare a algelor;
* promovarea acțiunilor de sensibilizare și analizarea disponibilității datelor referitoare la alge.

Persoanele și organizațiile active în sectorul algelor vor fi parteneri-cheie pentru punerea în practică a acțiunilor propuse. Toate părțile interesate sunt invitate [să se alăture Forumului EU4Algae](https://webgate.ec.europa.eu/maritimeforum/en/frontpage/1727) lansat de Comisie în luna februarie a acestui an.

**Etapele următoare**

Comisia va discuta comunicarea de astăzi cu Parlamentul European și cu Consiliul. Comisia va coordona punerea în practică a celor 23 de acțiuni împreună cu statele membre, cu industria (de exemplu, prin intermediul Forumului EU4Algae) și cu alte părți interesate relevante.

Comisia va întocmi un raport de evaluare a progreselor înregistrate în ceea ce privește punerea în aplicare a comunicării până la sfârșitul anului 2027.

**Context**

La sfârșitul anului 2019, Forumul privind bioeconomia albastră al Comisiei Europene a publicat Foaia de parcurs pentru bioeconomia albastră, după consultarea a aproximativ 300 de părți interesate. Concluzia acesteia a fost că dezvoltarea cultivării algelor a fost împiedicată de factori precum costurile de producție ridicate, producția la scară redusă, cunoașterea limitată a piețelor, a nevoilor consumatorilor și a impactului cultivării algelor asupra mediului și cadrul de guvernanță fragmentat. În urma publicării foii de parcurs, Comisia a inițiat și a sprijinit mai multe inițiative legate de alge, care se află în prezent în faza de punere în aplicare sau de planificare (2021-2023). De exemplu, în februarie 2022, Comisia a creat Forumul european al părților interesate din sectorul algelor (Forumul EU4Algae), care este un spațiu unic de colaborare între părțile interesate europene din sectorul algelor și o platformă unică de informare cu privire la cererile de finanțare, la proiecte, la informații comerciale, la date operative și la cele mai bune practici din domeniul algelor.

Algele pot fi utilizate pe o gamă largă de piețe, cum ar fi cea a alimentelor, a hranei pentru animale și pentru pești, a produselor farmaceutice, a ambalajelor din materiale biologice sau a biocombustibililor.

Cultivarea macroalgelor poate contribui la regenerarea oceanelor și a mărilor prin eliminarea nutrienților care cauzează eutrofizarea. Totodată, aceasta are o amprentă de carbon și de mediu redusă și un potențial promițător de sechestrare a carbonului. Producția de microalge se poate realiza, de asemenea, pe uscat și departe de mare. Acestea sunt surse de compuși ai carbonului și au aplicații în tratarea apelor reziduale și în atenuarea emisiilor atmosferice de CO2.

Un sector european al algelor mai puternic ar sprijini astfel obiectivele [Pactului verde european](https://ec.europa.eu/info/strategy/priorities-2019-2024/european-green-deal_ro) și ale [Strategiei „De la fermă la consumator”](https://food.ec.europa.eu/horizontal-topics/farm-fork-strategy_en), în condițiile în care trebuie să trecem la sisteme alimentare mai sustenabile și la o economie mai circulară.

**Pentru informații suplimentare**

[Întrebări și răspunsuri privind un sector al algelor puternic și sustenabil](https://ec.europa.eu/commission/presscorner/detail/en/qanda_22_6900)

[Comunicarea Comisiei „Către un sector european al algelor puternic și sustenabil”](https://oceans-and-fisheries.ec.europa.eu/publications/communication-commission-towards-strong-and-sustainable-eu-algae-sector_en)

[Inițiativa EU4Algae](https://webgate.ec.europa.eu/maritimeforum/en/frontpage/1727)

[Comunicarea privind economia albastră durabilă](https://oceans-and-fisheries.ec.europa.eu/ocean/blue-economy/sustainable-blue-economy_en)

Sursa: <https://ec.europa.eu/>

\*

Fondul Consiliului European pentru Inovare: primele investiții de capital în valoare totală de 190 de milioane EUR în cadrul programului Orizont Europa

[Fondul CEI](https://eic.ec.europa.eu/investment-opportunities_en), componenta de investiții de capital a Consiliului European pentru Inovare (CEI), care este un element-cheie al [Noii agende europene pentru inovare](https://ec.europa.eu/commission/presscorner/detail/ro/IP_22_4273) ce urmărește identificarea, dezvoltarea și extinderea inovațiilor din domeniul tehnologiei profunde, a luat 35 de decizii de investiții, primul lot din cadrul programului Orizont Europa. Anunțul a fost făcut astăzi de Mariya **Gabriel**, comisarul pentru inovare, cercetare, cultură, educație și tineret, în cadrul conferinței Slush, un eveniment important dedicat start-up-urilor, care are loc la Helsinki.

Cele 35 de decizii reprezintă o investiție totală de capital de aproximativ 190 de milioane EUR. Două dintre acestea au fost deja urmate de acorduri de investiții:

* [Apix Analytics](https://apixanalytics.com/): o companie care dispune de primul analizor universal de gaze miniaturizat pentru toate gazele din surse regenerabile;
* [Lattice Medical](https://www.lattice-medical.com/): o companie care activează în domeniul autoreconstrucției mamare cu țesutul propriu al pacienților.

Aceste decizii survin în urma [primei investiții](https://eic.ec.europa.eu/news/european-innovation-council-eic-first-major-equity-investment-eic-fund-strategic-technology-europes-2022-06-14_en) în societatea SiPearl din iunie 2022. În plus, 24 de operațiuni au fost supuse procesului de aprobare a investițiilor în cadrul Fondului CEI, fiind așteptate alte decizii în următoarele săptămâni.

Acest lucru marchează un pas important pentru punerea în aplicare a componentei de investiții a [instrumentului Accelerator al CEI](https://eic.ec.europa.eu/eic-funding-opportunities/eic-accelerator_en) după restructurarea necesară a Fondului CEI și [numirea unui administrator de fonduri extern](https://eic.ec.europa.eu/news/european-innovation-council-fund-set-be-fully-operational-2022-09-29_en), și completează progresele rapide înregistrate în ceea ce privește furnizarea componentei de granturi. În prezent, Fondul CEI este pe deplin operațional și pregătit să sprijine start-up-urile de tehnologie profundă, inovatoare și cu grad ridicat de risc, să își aducă tehnologiile inovatoare pe piață și să se extindă.

În cadrul instrumentului Accelerator al CEI, care oferă granturi și investiții de capital, au fost selectate pentru sprijin 313 întreprinderi începând din iunie 2021. Valoarea totală a granturilor acordate acestor întreprinderi este de 680 de milioane EUR; au fost deja semnate 185 de acorduri de grant. Pentru mai mult de jumătate din cele 313 întreprinderi (184) au fost propuse, de asemenea, investiții de capital prin intermediul Fondului CEI, cuprinse între 0,5 și 15 milioane EUR pentru fiecare întreprindere. Cele 35 de întreprinderi anunțate astăzi sunt primele din acest grup pentru care s-a luat decizia de investiție, în urma procesului riguros de diligență efectuat de Banca Europeană de Investiții (BEI). Fondul CEI este pe deplin implicat în gestionarea restanțelor în materie de investiții de capital.

**Context**

Odată cu numirea unui administrator de fonduri extern în septembrie, Comisia a făcut un pas important în direcția restructurării Fondului Consiliului European pentru Inovare. Administratorul de fonduri extern, Alter Domus Management Company S.A., este responsabil cu luarea deciziilor de investiții privind întreprinderile cu risc ridicat și cu impact ridicat, în urma procesului riguros de selecție al instrumentului Accelerator al CEI și a procesului de diligență efectuat de Banca Europeană de Investiții. Administratorul de fonduri respectă [Orientările în materie de investiții](https://eic.ec.europa.eu/document/download/f2d3a62e-76c7-45ef-a6a8-39bb67a5774a_en?filename=EIC%20Fund%20Investment%20Guidelines%20-%20Horizon%20Europe.pdf) ale Fondului CEI și este consiliat de un comitet consultativ de experți.

Din cele 184 de întreprinderi propuse pentru a primi investiții de capital prin intermediul Fondului CEI în cadrul programului Orizont Europa, 58 de recomandări de investiții au fost transmise Fondului CEI în vederea luării unor decizii de investiții. Dintre acestea, 43 au fost discutate în cadrul comitetului consultativ; comitetul pentru investiții a luat 35 de decizii de investiții și au fost încheiate două acorduri de investiții.

Instrumentul Accelerator al CEI oferă start-up-urilor și IMM-urilor din domeniul tehnologiei profunde, care depun eforturi pentru a-și aduce tehnologiile inovatoare pe piață, granturi de până la 2,5 milioane EUR, combinate cu investiții de capital prin intermediul Fondului CEI, care variază între 0,5 și 15 milioane EUR sau mai mult. Pe lângă sprijinul financiar, toate proiectele beneficiază de o serie de servicii de accelerare a dezvoltării de întreprinderi care oferă acces la expertiză, societăți și investitori de prim-plan și la actori importanți din cadrul ecosistemului.

**Pentru informații suplimentare**

[Acceleratorul CEI](https://eic.ec.europa.eu/eic-funding-opportunities/eic-accelerator_en)

[Orientările în materie de investiții ale CEI](https://eic.ec.europa.eu/document/download/f2d3a62e-76c7-45ef-a6a8-39bb67a5774a_en?filename=EIC%20Fund%20Investment%20Guidelines%20-%20Horizon%20Europe.pdf)

Sursa: <https://ec.europa.eu/>

\*

Uniunea europeană a sănătății: HERA asigură până la 2 milioane de doze de vaccin împotriva variolei maimuței

Autoritatea pentru Pregătire și Răspuns în domeniul Sănătății din cadrul Comisiei (HERA), a semnat un contract-cadru de achiziții publice comune cu compania Bavarian Nordic, pentru furnizarea a până la 2 de milioane de doze de vaccin împotriva variolei maimuței în cursul anilor 2023 și 2024. Aceasta oferă celor 14 țări participante posibilitatea de a achiziționa doze pentru satisfacerea nevoilor pe termen mediu și lung și pentru constituirea de stocuri. Primele livrări în cadrul achiziției comune a dozelor de vaccin vor începe în al doilea trimestru al anului 2023.

Comisia se concentrează în continuare pe prevenirea transformării variolei maimuței în boală endemică în Europa, astfel cum s-a subliniat într-o [declarație comună](https://ec.europa.eu/commission/presscorner/detail/en/statement_22_5498) a comisarului pentru sănătate și siguranță alimentară, Stella **Kyriakides**, și a directorului regional pentru Europa al OMS, dr. Hans Henri P. Kluge,

Deși contractul de achiziții publice comune semnat cu Bavarian Nordic intenționează să răspundă nevoilor pe termen mediu și lung ale țărilor participante, acesta completează activitatea desfășurată în [ultimele luni de HERA și de Agenția Executivă Europeană pentru Domeniile Sănătății și Digital (HaDEA)](https://hadea.ec.europa.eu/index_en) de a achiziționa peste 334 000 de doze de vaccin pentru a acoperi necesităților imediate ale statelor membre, utilizând pentru prima dată fonduri UE. Aceasta se adaugă, de asemenea, [achiziționării](https://ec.europa.eu/commission/presscorner/detail/ro/ip_22_5482) a peste 10 000 de doze de tecovirimat, un tratament împotriva variolei maimuței.

**Context**

Mecanismul UE de achiziții publice comune este prevăzut în Acordul UE privind achizițiile publice comune, care este semnat de 36 de țări. Mecanismul permite achiziționarea în comun de contramăsuri medicale ca alternativă sau completare la achizițiile publice la nivel național.

Aceasta asigură un acces mai echitabil la contramăsuri medicale specifice și îmbunătățește securitatea aprovizionării, precum și prețuri mai echilibrate pentru țările UE participante.

În cazul în care cel puțin 4 dintre cele 36 de țări participante sunt interesate să achiziționeze în comun o contramăsură medicală, HERA poate lansa procedura de achiziții publice. 14 state membre participă la achiziționarea în comun a vaccinului împotriva variolei maimuței, anunțată astăzi.

HERA continuă să colaboreze îndeaproape cu țările participante pentru a identifica și implementa priorități, cum ar fi vaccinurile sau tratamentele, în vederea organizării de achiziții publice comune.

**Informații suplimentare**

[Asigurarea disponibilității materialelor și echipamentelor](https://ec.europa.eu/info/live-work-travel-eu/coronavirus-response/public-health/ensuring-availability-supplies-and-equipment_ro)

[Achizițiile publice comune de contramăsuri medicale](https://health.ec.europa.eu/other-pages/basic-page/joint-procurement-medical-countermeasures_ro)

Sursa: <https://ec.europa.eu/>

\*

Politica de coeziune a UE: Comisia anunță câștigătorii premiilor REGIOSTARS din 2022

Comisia a anunțat câștigătorii [Premiilor REGIOSTARS](https://regiostarsawards.eu/) din 2022 pentru cele mai bune proiecte din UE sprijinite de politica de coeziune. Pentru a sărbători cea de-a 15-a aniversare a premiilor, au fost nominalizate 15 proiecte ale finaliștilor și câștigătorilor edițiilor anterioare. Un grup de tineri jurnaliști au realizat documentare scurte referitoare la modul în care au evoluat proiectele de la nominalizările lor pentru premiile REGIOSTARS.

În urma unui vot public, comisarul pentru coeziune și reforme, Elisa **Ferreira**, a prezentat premiile câștigătorilor în cadrul unei ceremonii organizate la Evora, în Portugalia:

* Pe **primul loc s-a clasat proiectul de „reabilitare și restaurare” al Cittadella Gozo, în Malta.** Proiectul a restaurat și a reabilitat structurile situate în interiorul zidurilor orașului vechi și fortificat. În prezent, datorită noului centru pentru vizitatori și îmbunătățirii accesibilității, acest obiectiv turistic impresionant va atrage mai mulți turiști ca niciodată, exploatând la maximum potențialul acestuia.
* **Locul al doilea a fost atribuit unui proiect-pilot privind școlile electronice. Acest proiect a furnizat echipamente TIC și instrumente de educație digitală unui număr de 151 de școli primare și secundare din Croația.** El a ajutat 10 % din școlile din țară să își sporească nivelul de competență în ceea ce privește utilizarea TIC pentru predare și învățare. Prin sprijin și formare continuă pentru profesori și directorii de școală, abordarea cuprinzătoare a proiectului a asigurat sustenabilitatea pe termen lung.
* **Al treilea loc a fost atribuit „Programului PICSA pentru construcții durabile în Andaluzia”. Acest proiect a contribuit la revigorarea sectorului construcțiilor din Andaluzia, Spania**, prin introducerea unor măsuri de economisire a energiei și utilizarea mai multor surse regenerabile de energie în clădirile existente. Proiectul a sporit competitivitatea întreprinderilor locale de construcții și a redus sărăcia energetică a familiilor cu venituri mici.

**Context**

Premiile REGIOSTARS sunt organizate anual de Comisie începând din 2008. Ele au devenit marca de excelență a Europei pentru proiectele finanțate de UE în cadrul politicii de coeziune și demonstrează abordări inovatoare și incluzive ale dezvoltării regionale. Acestea au inspirat regiunile să pună în aplicare o politică de coeziune a UE cu un impact din ce în ce mai mare.

În fiecare an, sute de proiecte concurează în cinci categorii și pentru o categorie specifică stabilită pentru fiecare competiție. Pentru categoria „Alegerea publicului”, cetățenii pot vota proiectul preferat în rândul finaliștilor.

Începând din 2023, categoriile vor fi legate de obiectivele de politică ale perioadei de programare 2021-2027. În plus, procesul de selecție se va desfășura în două etape, toți finaliștii vor face o prezentare finală în fața unui juriu în timpul Săptămânii europene a regiunilor. Ceremoniile de decernare a premiilor se desfășoară în statele membre în conformitate cu un sistem de rotație. Gazda pentru 2023 va fi orașul Ostrava din Cehia.

**Informații suplimentare**

[Premiile REGIOSTARS](https://regiostarsawards.eu/)

[Înregistrări video ale proiectului RegioStars 2022](https://regiostarsawards.eu/)

Sursa: <https://ec.europa.eu/>

\*

O nouă strategie pentru a ajuta industria europeană să fie lider în ceea ce privește transformarea ecologică și digitală

 Comisia Europeană a publicat „Calea de tranziție” pentru a ajuta entitățile din economia socială și întreprinderile locale mici să devină mai ecologice și mai digitale.

Raportul propune un set de 30 de acțiuni în 14 domenii diferite. De exemplu, calea de tranziție propune acțiuni pentru a ajuta entitățile din economia socială să își îmbunătățească eficiența energetică pentru a-și reduce consumul de energie electrică. De asemenea, încurajează autoritățile publice să sprijine crearea de parteneriate ecologice locale, spre exemplu pentru a consolida lanțurile valorice locale în domeniul gestionării circulare a deșeurilor, al producției de energie curată sau pentru a sprijini piețele locale de alimente durabile. Pentru a îmbunătăți digitalizarea, raportul enumeră acțiuni precum sprijinirea elaborării unui cod de conduită pentru ca entitățile din economia socială și întreprinderile locale să își gestioneze mai bine datele într-un mod transparent.

Comisia a lansat o [***cerere deschisă de angajamente***](https://ec.europa.eu/eusurvey/runner/TP-PSE_pledges_call_2022), invitând toate părțile relevante să își prezinte angajamentele concrete și să își exprime interesul de a colabora la punerea în aplicare a parcursului de tranziție al UE în domeniul economiei sociale și al întreprinderilor locale.

Pentru mai multe detalii click [***aici***](https://single-market-economy.ec.europa.eu/news/setting-out-path-make-eus-social-economy-and-local-businesses-more-resilient-green-and-digital-2022-11-15_en)

**Documente**

[Transition Pathway - Proximity and Social Economy.pdf](https://www.fonduri-structurale.ro/descarca-document/40252)

Sursa: Comisia Europeană

🏵🏵🏵

UCRAINA

Ajutoare de stat: Comisia aprobă o schemă de ajutoare în valoare de 500 de milioane EUR notificată de România pentru sprijinirea întreprinderilor în contextul războiului purtat de Rusia împotriva Ucrainei

Comisia Europeană a aprobat o schemă de ajutoare în valoare de aproximativ 500 de milioane EUR (2 500 de milioane RON) notificată de România pentru sprijinirea întreprinderilor din toate sectoarele în contextul războiului purtat de Rusia împotriva Ucrainei. Schema a fost aprobată în temeiul [cadrului temporar de criză](https://eur-lex.europa.eu/legal-content/RO/TXT/?uri=CELEX%3A52022XC0324%2810%29&qid=1666798598866) pentru ajutoarele de stat, adoptat de Comisie la [23 martie 2022](https://ec.europa.eu/commission/presscorner/detail/ro/statement_22_1949) în baza articolului 107 alineatul (3) litera (b) din Tratatul privind funcționarea Uniunii Europene („TFUE”) și modificat ulterior la [20 iulie 2022](https://ec.europa.eu/commission/presscorner/detail/ro/ip_22_4622) și la [28 octombrie 2022](https://ec.europa.eu/commission/presscorner/detail/ro/IP_22_6468), recunoscându-se astfel faptul că economia UE se confruntă cu perturbări grave.

**Măsura adoptată de România**

România a notificat Comisiei, în temeiul cadrului temporar de criză, o schemă în valoare de aproximativ 500 de milioane EUR (2 500 milioane RON) pentru sprijinirea întreprinderilor din toate sectoarele în contextul războiului purtat de Rusia împotriva Ucrainei.

În cadrul schemei, care va fi administrată de banca de dezvoltare a României deținută în proporție de 95 % de statul român – *Banca de export-import a României EximBank S.A.* („EximBank”) – ajutorul va fi acordat sub formă de (i) garanții pentru împrumuturi și (ii) împrumuturi subvenționate.

Având în vedere gradul ridicat de incertitudine economică cauzat de situația geopolitică actuală, schema urmărește să asigure faptul că întreprinderile afectate dispun de suficiente lichidități.

De aceste măsuri vor putea beneficia întreprinderile mici și mijlocii („IMM-urilor”) cu o cifră de afaceri anuală de peste 4 milioane EUR (20 de milioane RON) și întreprinderile mari din toate sectoarele, cu unele excepții, cum ar fi jocurile de noroc și pariurile, asigurările, activitățile imobiliare, distribuția și comerțul cu energie și combustibil. Vor fi, de asemenea, excluse instituțiile financiare și de credit.

În cadrul primei măsuri, cu un buget estimat de aproximativ 300 de milioane EUR (1 500 de milioane RON), garanțiile vor acoperi până la 90 % din principalul împrumutului sau al contractului de leasing. Pierderile vor fi suportate proporțional de către instituțiile de credit și de către stat.

Bugetul alocat pentru cea de a doua măsură, în cadrul căreia ajutorul va lua forma unor împrumuturi subvenționate, este de aproximativ 200 de milioane EUR (1 000 de milioane RON).

Valoarea ajutorului individual per beneficiar va fi egală cu (i) 15 % din cifra sa de afaceri anuală totală medie din ultimele trei perioade contabile închise sau (ii) 50 % din costurile cu energia suportate într-o perioadă de 12 luni care precedă cererea de ajutor. În mod excepțional, atunci când beneficiarii pot justifica în mod corespunzător că își desfășoară activitatea în sectoare care sunt afectate în mod deosebit de efectele directe sau indirecte ale crizei actuale, valoarea împrumutului sau a contractului de leasing poate fi majorată (i) cu 12 luni pentru IMM-uri și (ii) cu 6 luni pentru întreprinderile mari.

Comisia a constatat că schema-cadru de ajutoare a României îndeplinește condițiile prevăzute în cadrul temporar de criză. În special, (i) scadența garanțiilor și a împrumuturilor nu depășește șase ani; (ii) primele de garantare și ratele reduse ale dobânzii respectă nivelurile minime stabilite în cadrul temporar de criză, iar (iii) sprijinul se acordă până cel târziu la 31 decembrie 2023.

În plus, ajutorul sub formă de garanții trebuie să respecte unele cerințe care garantează faptul că avantajele măsurii sunt transferate în cea mai mare măsură posibilă beneficiarilor finali prin intermediul intermediarilor financiari.

Comisia a concluzionat că schema de ajutoare acordată de România este necesară, adecvată și proporțională pentru a remedia o perturbare gravă a economiei unui stat membru, în conformitate cu articolul 107 alineatul (3) litera (b) din TFUE și cu condițiile prevăzute în cadrul temporar de criză.

Având în vedere aceste considerente, Comisia a aprobat măsura în temeiul normelor UE privind ajutoarele de stat.

**Context**

[Cadrul temporar de criză](https://eur-lex.europa.eu/legal-content/RO/TXT/?uri=CELEX%3A52022XC0324%2810%29&qid=1666798598866) privind ajutoarele de stat, adoptat la [23 martie 2022](https://ec.europa.eu/commission/presscorner/detail/ro/statement_22_1949), le permite statelor membre să utilizeze flexibilitatea prevăzută de normele privind ajutoarele de stat pentru a sprijini economia în contextul războiului purtat de Rusia împotriva Ucrainei.

Cadrul temporar de criză a fost modificat la [20 iulie 2022](https://ec.europa.eu/commission/presscorner/detail/ro/ip_22_4622) pentru a completa [pachetul de măsuri de pregătire pentru iarnă](https://ec.europa.eu/commission/presscorner/detail/ro/ip_22_4608) și în conformitate cu obiectivele planului [REPowerEU](https://ec.europa.eu/commission/presscorner/detail/ro/IP_22_3131).

Cadrul temporar de criză a fost modificat din nou la [28 octombrie 2022](https://ec.europa.eu/commission/presscorner/detail/ro/IP_22_6468), în conformitate cu Regulamentul privind o intervenție de urgență pentru abordarea prețurilor ridicate la energie [„[Regulamentul (UE) 2022/1854](https://eur-lex.europa.eu/eli/reg/2022/1854)”] și cu propunerea Comisiei [privind un nou regulament de urgență](https://ec.europa.eu/commission/presscorner/detail/ro/ip_22_6225) pentru a aborda prețurile ridicate ale gazelor în UE și pentru a garanta securitatea aprovizionării în această iarnă.

Cadrul temporar de criză prevede următoarele tipuri de ajutoare care pot fi acordate de statele membre:

* **ajutoare cu cuantum limitat**, sub orice formă, pentru întreprinderile afectate de criza actuală sau de sancțiunile și contramăsurile ulterioare, până la suma majorată de 250 000 EUR în sectorul agriculturii și, respectiv, 300 000 EUR în sectorul pescuitului și acvaculturii și de până la 2 milioane EUR în toate celelalte sectoare;
* **sprijin pentru lichidități sub formă de garanții de stat și de împrumuturi subvenționate**. În cazuri excepționale și sub rezerva unor garanții stricte, statele membre le pot oferi furnizorilor de energie, pentru activitățile lor de comerciale, garanții publice cu o acoperire de peste 90 %, în cazul în care acestea sunt furnizate drept garanții financiare nefinanțate contrapărților centrale sau membrilor compensatori.
* **ajutoare prin care să se ofere compensații întreprinderilor pentru creșterea prețurilor la energie.** Ajutoarele, care pot fi acordate sub orice formă, le vor oferi compensații parțiale întreprinderilor, în special marilor consumatori de energie, pentru costurile suplimentare generate de creșterea excepțională a prețurilor la gaze și energie electrică. Valoarea ajutorului individual poate fi calculată pe baza consumului anterior sau actual, ținând seama de necesitatea de a menține intacte stimulentele de piață pentru a reduce consumul de energie și pentru a asigura continuitatea activităților economice. În plus, statele membre pot oferi sprijin într-un mod mai flexibil, inclusiv sectoarelor mari consumatoare de energie care sunt afectate în mod deosebit, sub rezerva includerii unor garanții, astfel încât să se evite supracompensarea. Detalii suplimentare privind posibilitățile de sprijin în cazul unor prețuri ridicate la energie, inclusiv privind metodologia de calculare a cuantumurilor ajutoarelor individuale, sunt disponibile [aici](https://competition-policy.ec.europa.eu/document/404ba9f3-f687-4a18-ba08-391a1221836a_en);
* **măsuri de accelerare a utilizării energiei din surse regenerabile**. Statele membre pot institui scheme de investiții în energia din surse regenerabile, inclusiv hidrogenul din surse regenerabile, biogazul și biometanul, stocarea și căldura din surse regenerabile, inclusiv prin pompe de căldură, cu proceduri de licitație simplificate care pot fi puse în aplicare rapid, incluzând, în același timp, garanții suficiente pentru menținerea unor condiții de concurență echitabile. În special, statele membre pot elabora scheme pentru o anumită tehnologie care necesită sprijin având în vedere mixul energetic național specific;
* **măsuri de facilitare a decarbonizării proceselor industriale**. Pentru a accelera și mai mult diversificarea aprovizionării cu energie, statele membre pot sprijini investițiile care vizează eliminarea treptată a combustibililor fosili, în special prin electrificare, eficiență energetică și trecerea la utilizarea hidrogenului produs din surse regenerabile și electrolitic care respectă anumite condiții. Statele membre au posibilitatea fie (i) să instituie noi scheme bazate pe licitații, fie (ii) să sprijine direct proiecte, fără licitații, stabilind anumite limite în ceea ce privește ponderea sprijinului public per investiție. Ar urma să fie prevăzute prime complementare specifice pentru întreprinderile mici și mijlocii, precum și pentru soluțiile deosebit de eficiente din punct de vedere energetic și
* **noi măsuri menite să sprijine reducerea cererii de energie electrică**, în conformitate cu [Regulamentul (UE) 2022/1854](https://eur-lex.europa.eu/eli/reg/2022/1854).

De la caz la caz, următoarele tipuri de ajutoare sunt, de asemenea, posibile sub rezerva îndeplinirii anumitor condiții: (i) sprijin pentru întreprinderile afectate de restricționarea obligatorie sau voluntară a gazelor, (ii) sprijin pentru umplerea instalațiilor de înmagazinare a gazelor, (iii) sprijin temporar și limitat în timp pentru trecerea la combustibili fosili mai poluanți cu condiția depunerii unor eforturi în sensul eficienței energetice și a evitării efectelor de blocare într-o situație de dependență de combustibilii fosili, (iv) sprijin pentru furnizarea de servicii de asigurare sau reasigurare întreprinderilor care transportă bunuri către și dinspre Ucraina și (v) sprijin pentru măsurile de recapitalizare acolo unde sprijinul pentru solvabilitate este necesar, potrivit și proporționat.

Entitățile controlate de Rusia cărora li s-au aplicat sancțiuni vor fi excluse din domeniul de aplicare al acestor măsuri.

Cadrul temporar de criză include o serie de garanții:

* **o metodologie proporțională**, conform căreia ar trebui să existe o corelație între cuantumul ajutorului care poate fi acordat întreprinderilor și amploarea activității lor economice, pe de o parte, și gradul lor de expunere la efectele economice ale crizei, pe de altă parte;
* **condiții de eligibilitate**, de exemplu definirea marilor consumatori de energie drept întreprinderi pentru care achiziționarea de produse energetice reprezintă (i) cel puțin 3 % din valoarea lor de producție sau din cifra lor de afaceri din 2021 sau (ii) cel puțin 6 % din valoarea lor de producție sau din cifra lor de afaceri din primul semestru al anului 2022 și
* **cerințe în materie de durabilitate**. Statele membre sunt invitate să aibă în vedere stabilirea, în mod nediscriminatoriu, a unor cerințe legate de protecția mediului sau de securitatea aprovizionării atunci când acordă ajutoare întreprinderilor pentru costurile suplimentare cauzate de prețurile excepțional de ridicate la gaz și energie electrică. În plus, beneficiarii ajutoarelor acordate pentru costuri suplimentare cu energia de peste 50 de milioane EUR trebuie să prezinte autorității care acordă ajutorul un plan în care să precizeze modul în care vor reduce amprenta de carbon a consumului lor de energie sau vor pune în aplicare alte măsuri pentru a asigura protecția mediului ori securitatea aprovizionării cu energie.

Cadrul temporar de criză va fi în vigoare până la 31 decembrie 2023 pentru toate măsurile. În vederea asigurării securității juridice, Comisia va evalua ulterior dacă va fi necesară o prelungire a acestui cadru.

Cadrul temporar de criză adoptat astăzi completează numeroasele posibilități oferite statelor membre de a lua măsuri care să fie conforme cu normele UE existente privind ajutoarele de stat. De exemplu, normele UE privind ajutoarele de stat permit statelor membre să ofere ajutor întreprinderilor care se confruntă cu deficite de lichidități și care au nevoie de ajutoare pentru salvare urgente. Mai mult, în temeiul articolului 107 alineatul (2) litera (b) din Tratatul privind funcționarea Uniunii Europene, statele membre pot acorda compensații întreprinderilor pentru daunele cauzate în mod direct de evenimente excepționale, cum sunt cele provocate de criza actuală.

În plus, la [19 martie 2020](https://ec.europa.eu/commission/presscorner/detail/ro/ip_20_496), Comisia a adoptat un cadru temporar în contextul epidemiei de COVID-19. Cadrul temporar în contextul epidemiei de COVID-19 a fost modificat în cursul anului 2020 la [3 aprilie](https://ec.europa.eu/commission/presscorner/detail/ro/ip_20_570), la [8 mai](https://ec.europa.eu/commission/presscorner/detail/ro/ip_20_838), la [29 iunie](https://ec.europa.eu/commission/presscorner/detail/ro/ip_20_1221) și la [13 octombrie](https://ec.europa.eu/commission/presscorner/detail/ro/ip_20_1872), iar în cursul anului 2021 la [28 ianuarie](https://ec.europa.eu/commission/presscorner/detail/ro/ip_21_261) și la [18 noiembrie](https://ec.europa.eu/commission/presscorner/detail/ro/ip_21_6092). Astfel cum s-a anunțat în [mai 2022](https://ec.europa.eu/commission/presscorner/detail/ro/statement_22_2980), cadrul temporar în contextul epidemiei de COVID-19 [nu a fost prelungit](https://ec.europa.eu/commission/presscorner/detail/ro/mex_22_4245) după data de expirare stabilită, și anume 30 iunie 2022, cu unele excepții. În special, se pot încă pune în aplicare măsuri de sprijinire a investițiilor și a solvabilității până la 31 decembrie 2023. În plus, cadrul temporar în contextul epidemiei de COVID-19 prevede deja o tranziție flexibilă, în limitele unor garanții clar definite, în special pentru opțiunile de conversie și restructurare a instrumentelor de datorie, cum ar fi împrumuturile și garanțiile, în alte forme de ajutor, cum ar fi granturile directe, până la 30 iunie 2023.

Versiunea neconfidențială a deciziei (cu numărul de caz SA.104273) va fi disponibilă în [Registrul ajutoarelor de stat](https://ec.europa.eu/competition/elojade/isef/index.cfm?clear=1&policy_area_id=3), pe site-ul web al Comisiei privind [concurența](https://competition-policy.ec.europa.eu/index_en), de îndată ce vor fi fost soluționate eventualele probleme legate de confidențialitate. Buletinul informativ electronic [Competition Weekly e-News](https://ec.europa.eu/newsroom/comp/newsletter-archives/view/service/2012) conține lista deciziilor referitoare la ajutoare de stat publicate recent pe internet și în Jurnalul Oficial.

Mai multe informații privind cadrul temporar de criză și alte acțiuni întreprinse de Comisie pentru a aborda impactul economic al războiului purtat de Rusia împotriva Ucrainei sunt disponibile [aici](https://ec.europa.eu/competition-policy/state-aid/ukraine_en).

Sursa: https://ec.europa.eu/

🏵🏵🏵

|  |  |
| --- | --- |
|  | Sunaţi la numărul gratuit\* valabil pentru toate cele 27 de state-membre în cursul orelor de lucru  (9-8:30 CET în timpul săptămânii) 00 800 6 7 8 9 10 11  sau sunaţi la numărul de telefon + 32-2-299.96.96 accesibil de oriunde din lume (tarif normal). |
| *\*Anumiţi operatori de telefonie mobilă nu permit accesul la numerele cu prefixul 00800 sau taxează aceste apeluri. În unele cazuri, aceste apeluri pot fi taxate dacă sunt efectuate de la o cabină telefonică sau de la hotel.* | |

Acest Buletin Informativ vă aparţine şi ne dorim să cuprindă exact informaţiile care prezintă interes pentru dumneavoastră.

Sugestiile referitoare la genul de informaţie pe care doriţi să o regăsiţi în cuprinsul Buletinului informativ pot fi transmise pe adresa de poştă electronică.

**Instituţia Prefectului - Judeţul Hunedoara**

Deva, 330025, Bdul 1 Decembrie 1918, nr. 28

**Tel.: 0254 211 850/1**;

**Fax: 0254 215 099**; **0254 215 010**

[prefhd@prefecturahunedoara.ro](mailto:prefhd@comser.ro); https://hd.prefectura.mai.gov.ro/